Askar Timbalan Setia Negeri/Johor Military Forces: Sebuah Pengenalan

Johor merupakan negeri di selatan Semenanjung Malaysia.Yang menjadikan Johor berbeza dari negeri yang lain di Malaysia adalah kerana Sultan Johor mempunya askarnya sendiri yang dikenali sebagai Askar Timbalan Setia Negeri (ATSN) atau Johore Military Force (JMF). ATSN ditubukan pada 1885 dan merupakan sebahagian daripada perjanjian yang terkandung dalam Perjanjian Setia (Anglo – Johore Treaty ) pada 11hb Disember 1885 antara Kerajaan Negeri Johor dengan Kerajaan British ketika itu. Perjanjian Persetiaan ini ditandatangani sendiri oleh Almarhum Sultan Abu Bakar bagi pihak kerajaan Johor dan Frederick Arthur Stanley mewakili kerajaan Inggeris dan Queen di Colonial Office, London .

Perjanjian ini disaksikan oleh Dato Seri Amar Diraja Abdul Rahman Bin Dato Wan Andak dan Robert G W Herbert.Antara kandungan penting dalam perjanjian itu Johor diakui sebagai negeri yang merdeka (Independent State of Johor) dan wakil baginda Queen dirantau ini iaitu Gabenor Negeri-negeri Selat hendaklah sentiasa membantu Johor andainya ada serangan dan gangguan dari luar.Almarhum Sultan Abu Bakar yang bijaksana itu tidaklah gembira untuk terus menerima perlindungan British, lantas berusaha mengadakan kawalan sendiri daripada apa-apa kerusuhan tanpa meminta bantuan daripada Gabenor Negeri-negeri Selat itu.

Ketika baginda sampai ke Johor, baginda menitahkan supaya satu pasukan kawalan ditubuhkan.Pada permulaan penubuhannya ia dianggotai oleh 60 pemuda-pemuda melayu dipilih menganggotai pasukan yang mulanya dinamakan Pasukan Constable kemudian dinamakan ‘TIMBALAN SETIA NEGERI’ sebagai bantuan kepada pasukan Polis yang telah sedia ada.Baginda telah berkenan melantik Syed Mahmud Bin Nong Yahya menjadi ketuanya dengan dibantu oleh Syed Sharif yang sememangnya telah berkhidmat dalam Pasukan Polis British.

Pasukan ini kemudiannya telah diletakkan sebagai satu unit tambahan bagi Pasukan Polis Johor.Pada awal penubuhan TSN, pasukan ini lebih merujuk kepada pengawal Sultan dan tugas mereka adalah mengawal keselamatan Sultan dan berkerjasama dengan pasukan Polis Johor dibawah seliaan seorang Pesuruhjaya Polis iaitu Dato Abdullah Bin Tahir (Dato Seri Setia Raja).Pada bulan Januari 1888, keanggotaan TSN menjadi lebih kukuh apabila seramai dua belas orang kerabat diraja Johor telah menjadi anggota baru dalam pasukan TSN. Kemasukan kerabat-kerabat diraja dalam pasukan ini memperkukuhkan lagi kedudukan Sultan Johor dalam pasukan tentera tersebut.

Disamping pasukan TSN ini, ditubuhkan lagi sebuah pasukan Pengawal Istana (Istana Guard) yang terdiri daripada 20 orang berbangsa Kabul bagi menguat kuasakan undang-undang dan menjaga keselamatan serta keamanan di sekeliling istana.Setahun kemudian, Sultan Abu Bakar telah membuat beberapa perubahan ke atas kedua-dua pasukan tersebut. Pasukan TSN yang bertaraf polis itu telah menjadi sebuah Pasukan Askar (Infantri). Pasukan Pengawal Istana (Istana Guard) pula telah dijadikan Pasukan Meriam ( artillery).Pengawal Istana kemudiannya telah digantikan dengan anak-anak Melayu Johor yang memakai “Cap Polis tetapi songkoknya berwarna merah”.

Tugas Timbalan Setia Negeri

1.  Mengawal keamanan dalam negeri Johor tanpa bantuan daripada kerajaan British.

2. Mengawal kawasan istana di Johor seperti Istana Pasir Pelangi, Istana Bukit Pelangi, Istana Bukit Serene, Istana Besar , Istana Bukit Gedung, Istana Iskandar dan kawasan berek kelamin.Selain daripada itu menjaga kawasan-kawasan penting seperti Gate Skudai, Gate Straits View dan Gate Kolam Air.

Tugas Rasmi Timbalan Setia Negeri

1.Timbalan Setia Negeri bertugas sebagai pengiring kepada Sultan Johor
2.Pasukan Pancaragan Timbalan Setia Negeri bertugas semasa upacara-upacara rasmi.
3.Timbalan Setia Negeri juga bertugas diupacara-upacara rasmi peringkat negeri.
4.Timbalan Setia Negeri juga terlibat dalam perbarisan kehormatan sempena hari-hari kebesaran , lawataan pemimpin dari luar negeri dan mengiringi istiadat Pengkebumian Diraja.

Selain dari itu pasukan Timbalan Setia Negeri juga banyak terlibat dalam kegiatan-kegiatan sukan dan permainan seperti peraduan menembak yang diadakan di Tanah Melayu, Singapura dan England.

Kemudian gabungan tiga unit ini kepada satu pasukan tentera dikenali sebagai Angkatan Timbalan Setia Negeri (ATSN/TSN). Penggunaan nama ATSN/TSN tidak harus disama dengan JMF kerana pasukan ini mengalami perubahan dan perkembangan dalam kerangka masa yang berbeza. Ini dapat dilihat apabila TSN berkembang pada zaman Sultan Abu Bakar manakala nama JMF mula digunakan pada zaman Sultan Ibrahim.

Pada tahun 1887, kerajaan Johor telah mendapatkan seorang pegawai yang pakar dan mahir tentang hal ehwal ketenteraan iaitu Kapten C.C Newland.Beliau dilantik sebagai Pegawai Pemerintah manakala penolongnya merupakan seorang anak negeri Johor. Dalam hal ini, Kapten Newland telah mencadangkan untuk melatih semula beberapa orang muda Johor untuk menjadi pegawai-pegawai dalam pasukan tentera terutamanya mereka yang boleh berbahasa Inggeris.Antara pegawai-pegawai yang terawal sekali dilatih menjadi pegawai tentera ialah Dato Daud bin Haji Sulaiman yang diambil dari perkhidmatan Polis Singapura.Beliau kemudiannya menjadi kapten dan memangku jawatan Pegawai Pemerintah apabila pegawai-pegawai Inggeris yang memegang jawatan tersebut mengiringi Sultan ke luar negara

Sultan Ibrahim Sebagai Kolonel Komanden

Pada tahun 1895, Tunku Mahkota Johor iaitu Tunku Ibrahim yang menjadi Leftenan dalam pasukan Timbalan Setia Negeri telah dilantik menjadi Sultan Johor menggantikan paduka ayahandanya.Sebagai Leftenan Komanden baginda telah menitahan supaya satu pasukan Timbalan Setia Negeri ditempatkan di Bandar Maharani, Muar bagi mengawal ketenteraman di sana.Pasukan ATSN dilihat berjaya menarik perhatian awam apabila ramai anak-anak Melayu tempatan menyertai ATSN di bawah Komandan Ungku Othman Bin Ungku Abdul Rahman dan Leftenan Raja Ali.Kekuatan ATSN semakin meningkat iaitu dengan penambahan kepada 270 anggota, iaitu 200 orang Melayu dan 70 orang kabul.

Pasukan ini mula menghadapi cabaran getir dari segi kewangan kerana perbendaharaan Johor telah dikatakan kosong dan terdapat banyak hutang ditinggalkan oleh Almarhum Sultan Abu Bakar dan hutang-hutang kerajaan yang masih belum dibayar.

Pada 1897, keanggotaan tentera dalam ATSN telah dikurangkan daripada 270 orang kepada 188 orang.Walaupun Johor menghadapi masalah kewangan bagi menampung tentera ATSN, sebagai Sultan dan Kolonel Komanden, Sultan Ibrahim mempunyai cita-cita yang tinggi dalam memperkembangkan lagi askarnya.Baginda mengambil langkah penjimatan wang kerajaan bagi memulihkan kewangan negeri dan ketenteraan ATSN. Sultan Ibrahim enggan ATSN dihapuskan walaupon dalam Perjanjian 1885, jika perbelanjaan pasukan tentera itu tidak dapat ditanggung oleh kerajaan negeri Johor, ATSN boleh dihapuskan dan digantikan dengan pasukan tentera British. Sememangnya perkara ini baginda ingin elakkan kerana jika tentera British ditempatkan di Johor, Johor bukan sahaja harus menanggung kos untuk tentera asing malah secara tidak langsung kedaulatan Johor sebagai sebuah negeri yang merdeka akan tergugat.Dengan itu, baginda dilihat bersungguh-sungguh dalam mempertahankan kewujudan ATSN dalam Johor.

Bagi menguatkan dan memperkukuhkan Askar Timbalan Setia Negeri, Sultan Ibrahim membawa dua orang pegawai British untuk melatih askar-askarnya. Kemasukkan Leftenan Kolonel Tompkins dan Sarjan Mejar Claymore ke dalam pasukan selepas lawatan Sultan Ibrahim ke Pejabat Perang British di London yang diiringi oleh Dato Mohamed Bin Mahbob (Pesuruhjaya Kerajaan bagi Muar 1895-1905) dan Mr.Jas Campbell Kerr (Setiausaha Peribadi Sultan Ibrahim) pada tahun 1901.Walau bagaimanapun pada tahun 1902, Tompkins telah meletakkan jawatannya sebagai Leftenan Kolonel dan digantikan dengan Claymore kerana terdapat beberapa masalah yang berlaku.Claymore yang menggalas tugas Tompkins ternyata mempunyai lebih karisma dan kesungguhan dalam memperkuatkan semula pasukan ATSN. Dengan kerjasama dan kepakaran ketenteraan yang dimiliki Claymore, kemudahan untuk latihan menembak telah disempurnakan dengan terdirinya sebuah ‘rifle range’ yang kekal.

Sultan Ibrahim sebagai Kolonel Komanden pasukan ATSN masih tidak berpuas hati dan merasakan ATSN masih jauh ketinggalan berbanding tentera-tentera British di Tanah Melayu. Baginda mahu memajukan lagi sistem ketenteraan ATSN.Pada tahun 1905, baginda sekali lagi telah ke England untuk berunding dengan pihak British bagi melengkapkan pasukan tentera negerinya dengan senjata yang lebih moden dan lengkap bagi setiap unit tentera yang ada. Bagaimanapun, pihak British tidak memberikan jawapan yang menggalakkan dan bersikap acuh tidak acuh terhadap ATSN. Mereka masih menganggap ATSN bukanlah sebuah unit tentera yang sebenar dan sememangnya merupakan hasrat British untuk menyekat perkembangan pasukan tersebut sebagai sebuah pasukan tentera yang lengkap dan terkini.

Pada tahun yang sama, baginda telah menubuhkan pasukan Johore Volunteer Forces (JVF) dan menjadi Kolonel Komandan kedua-dua pasukan ATSN dan JVF.Tujuan pasukan JVF ditubuhkan adalah:

“To assist the proper physical and muscular development of the men of the state, and to teach them the advantage of discipline and cohesion in work.”

Keanggotan JVF adalah para penjawat-penjawat awam yang berkhidmat dalam pentadbiran negeri (JCS)

Pada tahun 1905 juga, pasukan TSN yang terdiri daripada tiga unit iaitu Unit Infantri, Unit Meriam dan Unit Pengawal Istana telah digabungkan dan diberi nama baru yang kekal sehingga ke hari ini iaitu Johor Military Forces (JMF). Perubahan ini adalah untuk membezakan antara anggota tentera yang tetap dengan anggota unit sukarela atau simpanan atau separuh masa yang kebanyakkannya adalah penjawat awam kerajaan negeri.

Kekuatan JMF pada tahun 1913 telah meningkat kepada 271 orang anggota di mana 171 orang ditempatkan di Johor Bahru dan 100 orang di Muar dan 85 orang Kabul dalam Unit Meriam serta 84 orang anggota Pancaragam.Pada tahun 1914, anggota JMF terdiri daripada 297 orang anggota termasuk 9 orang pegawai dan Unit Meriam daripada 100 orang Kabul, kesemuanya berjumlah 396 orang.

Apabila perang Dunia Pertama meletus di Eropah pada tahun 1914, Sultan Ibrahim bercadang untuk membesarkan pasukan JMF namun tidak dipersetujui oleh Sir Arthur Henderson Young, Gabenor Negeri-Negeri Selat. Tanggapan British, Perang Dunia Pertama tidak akan melibatkan negara-negara di Asia terutamanya negeri-negeri Melayu. Sikap skeptikal British terhadap JMF yang masih menganggap pasukan ini hanya sebagai askar “ceremonial” iaitu askar-askar bagi tujuan meraikan adat istiadat Kesultanan Johor sebagai sebuah negeri yang merdeka. British juga masih melihat fungsi JMF sebagai pasukan simpanan untuk membantu pasukan polis dan keselamatan jika berlaku huru-hara.Pada mereka kekuatan JMF yang sedia ada sudah memadai.

British masih tidak menganggap pasukan JMF sebagai satu unit tentera yang mampu mempertahankan Malaya daripada serangan luar. British juga bimbang jika JMF menjadi satu unit tentera yang bertujuan memberi latihan kepada orang-orang Melayu Johor. Dari sudut lain, British sedar kedudukan kewangan Negeri Johor semakin kukuh namun mereka berpendapat bahawa wang itu boleh disalurkan dalam pembangunan ekonomi di bidang lain yang boleh membawa keuntungan kepada Johor dan British di Singapura. Dengan kewujudan JMF, pelabur lebih tertarik dan yakin terhadap keselamatan pelaburan mereka di Johor dan Singapura. Namun, sekiranya pasukan JMF terlalu besar dengan kelengkapannya setanding dengan British, mungkin kedudukan British akan terancam di Tanah Melayu.

Pada tahun 1914, semakin ramai pegawai tentera British secara sukarela berkhidmat dalam memperbaiki mutu sistem ketenteraan JMF. Walaupun anggota JMF sudah mendapat latihan ketenteraan serta pegawai-pegawai yang berkemahiran dan berdaya mempertahankan Johor jika berlaku serangan musuh, sehingga tahun 1921 peralatan tentera JMF masih kuno dan ketinggalan, jika dibandingkan dengan kelengkapan askar British di Singapura.Ini disebabkan keengganan British dalam membekalkan senjata yang lebih moden kepada JMF walaupun sudah dituntut beberapa kali oleh Sultan Ibrahim. JMF masih menggunakan ‘rifle’ dan ‘carbine’ yang nyata sudah ketinggalan zaman dan lebih menyedihkan Unit Meriam yang sehingga tahun 1925 masih menggunakan meriam kecil yang berfungsi untuk menembak hormat sahaja.

Sultan Ibrahim tidak mengendahkan pendapat British dan mengeluarkan perintah mengambil dan melatih orang-orang baru tanpa berunding dengan British Adviser. Ini amat jelas bahawa penasihat British di Johor tidak dapat membataskan kuasa dan perintah lebih daripada sultan. Sultan masih berkuasa penuh terhadap pemerintahan negeri dan dalam hal ini JMF merupakan pasukan tentera sepenuhnya milik sultan. Atas perintah tersebut, pihak British terpaksa akur dan bersetuju menambahkan seratus orang lagi rekrut untuk pasukan tentera JMF.

Hasilnya jumlah anggota JMF terus meningkat. Pada tahun 1915 pertambahan kepada 576 orang yang terdiri daripada 394 orang unit infantri, 98 orang unit meriam dan 84 orang unit pancaragam. Bilangan pegawai juga ditambah iaitu terdiri daripada lima orang kapten, tiga orang kadet dan dua orang leftenan muda dan Sultan Ibrahim masik kekal meneruskan kedudukannya di peringkat tertinggi sebagai Kolonel Komanden JMF dan JVF

Tahun 1922, anggota JMF semakin besar iaitu 645 orang iaitu melebihi satu batalion tentera. Namun, JMF masih lemah dari segi persenjataan akibat muslihat British. Walaupun JMF sudah mempunyai kekuatan anggota yang besar iaitu dua battalion lengkap dengan ‘machine gun’ dan alat-alat pengangkutan, British masih menghalang kemajuan JMF ditahap yang lebih rendah berbanding tentera-tentera British di Singapura.

Pada tahun 1939, British mula menyedari kepentingan JMF sekiranya Perang Dunia Kedua meletus. Ini berikutan Jepun yang pada waktu itu sudah mula menunjukkan minat untuk memperkembangkan pengaruhnya ke seluruh Asia bagi menentang British. Berikutan daripada peristiwa Singapore Mutiny 1915, British yakin Johor yang bersempadan dengan Singapura berpotensi besar untuk membantu British pada era perang di masa akan datang.

Kewujudan JMF di Johor bukan sahaja memberikan kesan yang baik terhadap keselamatan negeri, malah mempamerkan pengurusan ekonomi yang cemerlang. Sesebuah negara atau negeri yang mempunyai pentadbiran politik dan ekonomi yang cemerlang jika mempunyai jumlah tentera yang besar. Ini dapat dilihat apabila Johor berjaya menangani zaman kemelesetan ekonomi dengan baik dan tidak mengalami kesan yang teruk.

Malahan dengan adanya JMF dan askar sukarelawan JVF, Johor tidak lagi memerlukan bantuan daripada tentera British bagi menjaga keamanan negeri. Berbeza dengan Negeri-Negeri Melayu Bersekutu yang memerlukan bantuan ketenteraan British atau Burma bagi menjaga keselamatan negeri dari ancaman musuh, Johor dalam hal ini tidak perlu mengeluarkan wang untuk mendapat askar-askar asing bagi mengawal negerinya. Ini ternyata merugikan negeri- negeri tersebut kerana terpaksa membayar £100,000 setiap tahun bagi menampung perbelanjaan askar-askar Burma yang ditempatkan di negeri mereka.

Oleh itu, kewujudan JMF ternyata menguntungkan Johor dari pelbagai aspek. Selain pernjimatan perbelanjaan, JMF berfungsi sebagai asas ketenteraan Melayu disamping meningkatkan penglibatan masyarakat Melayu dalam pentadbiran negeri iaitu melalui perkhidmatan ketenteraan.Kedudukan Singapura yang berdekatan dan strategik dengan Johor membuktikan pentingnya JMF sebagai benteng pertahanan Johor. Singapura yang merupakan pintu gerbang utama Malaya merupakan sasaran pertama dan terakhir jika berlaku serangan.

Pertahanan Singapura bertambah kukuh apabila pangkalan tentera laut di Singapura siap dibina, namun jalan belakang Singapura iaitu Johor masih lemah kerana Johor hanya mempunyai satu batalion askar tetap JMF dan setengah batalion JVF sahaja. Kelengkapan senjata JMF/JVF yang masih bersifat “senjata asas” meletakkan kadar keselamatan Johor di tahap yang sangat terdedah kepada ancaman serangan musuh.

JMF semakin berkembang dengan lebih sistematik apabila General Officer Commanding (GOC) telah mencadangkan perlantikan Military Instructor. Antara tugas-tugas penting bagi Military Instructor yang dirangka seperti berikut:

1. Menyusun dan mengawasi latihan anggota-anggota JMF dan JVF supaya mencapai kecekapan dengan memberi perhatian lebih kepada pegawai

2. Berhubung dengan Ibu Pusat Malaya Command untuk mengikuti perkembangan terakhir mengenai butir-butir latihan tentera dan memastikan bahawa JMF dilatih selaras dengan latihan yang diberikan kepada askar-askar British di Malaya. Dan Pengarah Latihan itu akan melaporkan kepada Sultan atau semua perkara yang dibincangkan.

3. Bertanggungjawab untuk menasihat Jawatankuasa Pertahanan atau semua hal bersangkutan dengan menegakkan skim pertahanan Johor dengan kerjasama dengan Ibu Pusat Malaya Command.

Cadangan ini diterima oleh Sultan Ibrahim namun baginda dengan jelas tetap memastikan kedudukannya kekal sebagai pemerintah tertinggi dalam JMF. Ini dilakukan dengan menegaskan bahawa tugas Military Instructor hanya untuk mengawas dan mengatur latihan dibawah perintah Kolonel Komande n sendiri.

JMF yang dikuasai penuh oleh Sultan Johor ternyata memberikan keuntungan ekonomi kepadanya. Sultan sebagai Kolonel Komanden dan menduduki hierarki kuasa tertinggi dalam pasukan JMF dan kerabat-kerabat raja yang turut mengganggotai jawatan pegawai penting ternyata memperkuatkan penguasaan Sultan terhadap JMF. Hasilnya, Sultan Ibrahim telah menggunakan kuasa terhadap tenteranya iaitu JMF untuk menjalankan segala titah perintahnya meskipun perintah itu bertentangan dengan undang-undang.

Menuruti adat tradisi Melayu, askar JMF mempunyai ketaatan yang penuh terhadap Sultannya. Maka antara kerja yang dilakukan di zaman aman adalah membersihkan hutan, menebang pokok dan menanam pokok-pokok getah kepunyaan Sultan. Selain itu, mereka juga menangkap dan memenjarakan pegawai dan kakitangan kerajaan di penjara kecil di Bukit Timbalan bagi mereka yang melakukan kesalahan undang-undang atau melanggar perintah raja. Namun begitu, oleh kerana askar tersebut adalah kepunyaan Sultan maka segala hasil ekonomi yang digerakkan melalui JMF bukannya diserahkan kepada kerajaan Negeri Johor tetapi diambil oleh Kesultanan Johor.

Sebenarnya British tidak senang akan kedudukan Sultan Johor yang kuat dalam pasukan JMF.Ini adalah kerana mereka tidak dapat campurtangan dalam pemerintahan dan pergerakan JMF. Segala titah perintah mestilah melalui Sultan, pihak tertinggi Tentera British (General Office Commanding) tidak mempunyai kuasa dan tidak dapat mengecam kuasa Sultan, maka JMF pada ketika itu (sebelum Perang Dunia Kedua) hanya lebih kepada askar Sultan berbanding askar negeri atau kerajaan.

Hasilnya, British lebih bersikap acuh tidak acuh terhadap permintaan Sultan Ibrahim bagi meningkatkan tahap JMF sebagai sebuah unit militeri yang setanding dengan British. Melalui penubuhan Enakmen Johore Military Forces 1915, Sultan Johor yang mempunyai ketokohan dan ciri-ciri kepimpinan yang tinggi dan askar yang setia ternyata mencemaskan British kerana mampu menggugat kepentingan British di Johor. Oleh yang demikian jelaslah bahawa enakmen yang ditubuhkan mempunyai kesan yang mendalam terhadap imej JMF dan Sultan disamping memberi beberapa kepentingan kepada Sultan dan masyarakat Melayu.

Sumber :

1.  Jabatan Penerangan Negeri Johor, Kenangan 100 Tahun 1886-1986 Askar Timbalan Setia Negeri Johor, Percetakkan Kerajaan Negeri Johor, Johor, 1986

2.Major Dato Muhammad Said Sulaiman, Riwayat Johore Military Forces,
3.Nesemalar Nadarajah, Johore And The Origins of British Control 1895-1914

4.”Johore Military Forces” – Malaysian Historical Society-Malaysia in History

5. Jeneral Tan Sri Ibrahim bin Ismail, Sudahkan Kamu Bertemu Mariam?, Dewan Bahasa Dan Pustaka, Kuala Lumpur, 1980,


Bolehkah Kita Lihat Bima Sakti Dengan Kedua-dua Mata Kita?

“Bima Sakti ialah imej janaan CGI.”

Hakikatnya mereka yang mendakwa sedemikian tidak pernah langsung membuka teleskop untuk melihat sendiri keindahan alam semesta. Mereka tidak tahu bahawa imej yang konon mereka dakwakan sebagai CGI itu ialah wujud dan boleh ditatap dengan mata kepala mereka.

Inilah puncanya apabila terlalu tepu dengan Teori Konspirasi yang tidak ikut disipilin ilmu fitan, sampaikan keindahan alam dan kuasa TUHAN itu pun dikatakannya sebagai konspirasi Dajjal Al-Masih… juga Yahudi. Inilah jadinya apabila menolak ilmu sains atau membaca ilmu sains yang datang dari sumber mereka yang bukanlah ahlinya dalam bidang tersebut.

Sebenarnya tuan-tuan dan puan-puan, hakikat yang tidak diketahui oleh kita bahawa sesungguhnya galaksi Bima Sakti boleh ditatap menggunakan kedua-dua mata tuan-tuan dan puan tanpa perlu menggunakan teleskop dan binocular. Tetapi bagaimana mahu memiliki pengalaman yang hebat ini? Tunggu dulu. Saya akan kongsikan tipsnya dihujung artikel ini. Moleknya kita belajar apa itu Bima Sakti, sebagai penambahan bekalan ilmu pengetahuan kita?

Galaksi Bima Sakti ialah ciptaan ALLAH yang sangat menajkubkan yang wujud di alam semesta. Luasnya berdiameterkan dalam 100, 000 – 200, 000 tahun cahaya dengan jumlah bintang yang wujud di dalamnya dalam sekitar 200 – 400 Billion dengan jumlah planet yang tidak terhidung banyaknya termasuklah dalam sistem solar kita, dengan sebuah pusat galaksi bernama Sagitarius A yang dipercayai terletaknya sebuah lohong hitam gergasi yang jisimnya adalah diramalkan 4.1-4.5 juta kali daripada jisim matahari kita. Bumi kita, bersama dengan matahari beredar mengelilingi pusat galaksi Bima Sakti yang diramal jaraknya dalam 28, 000 tahun cahaya daripada kita. Para saintis meramalkan bahawa usia Bima Sakti itu sendiri adalah 13.7 billion tahun, iaitu sama usia dengan alam semesta kita.

Rasa takjub membaca trivia tentang galaksi ini? Tetapi tahukah anda bahawa anda boleh menatapnya dengan mata kepala anda kalau kena dengan caranya. Mari, saya kongsikan untuk tatapan kalian. Tetapi perlu diketahui bahawa keberhasilan car aini bergantung pada lokasi anda juga. Tetapi tidak salah mencuba bukan?

1. Pastikan langit yang tidak dihiasi oleh cahaya bulan merupakan cara terbaik untuik menatap bima sakti. Perhatikan fasa-fasa bulan dalam calendar.

2. Jauhkan diri daripada sebarang pencemaran cahaya. Cari tempat yang jauh daripada kota. Cari tempat seperti ditengah-tengah lautan, atau lebih baik di hemisfera utara dan selatan. Tetapi lokasi terbaik adalah di garisan khatulistiwa.

3. Anda tidak perlukan teleskop dan binocular. Tetapi pengunaan dua buah alatan ini akan membantu anda menatap galaksi yang lebih jauh dari Bima Sakti seperti Galaksi Andromeda, Nebulae dan juga banyak lagi jasad samawi yang mungkin tidak mampu ditatap oleh mata kita.

4. Apabila sudah sampai di tempat-tempat yang saya maksudkan, pastikan mata anda berjaya mengadaptasikan dengan keadaan kegelapan. Beri ruang untuk mata anda dalam jangka waktu sekitar 15-20 minit.

Teruja? Cubalah untuk berjinak-jinak menyelami keindahan alam semesta. Di sini saya kongsikan gambar-gambar Bima Sakti yang ditangkap oleh jurukamera hebat dari seluruh dunia.

Maha suci ALLAH yang mencipta alam semesta dengan sehebat-hebatnya…

Sumber:

2. NASA (2015) ‘Charting The Milky Way From Inside Out’. NASA Official Website [online] 4 June 2015. available from <https://www.nasa.gov/jpl/charting-the-milky-way-from-the-inside-out>

3. Naeye, R. (2008) ‘Milky Way Galaxy’. NASA Official Website [online] 28 August 2008. available from <https://www.nasa.gov/mission_pages/GLAST/science/milky_way_galaxy.html>

-HE-


Saintis Temui Nenek Moyang Ikan Bilis!

Tahukan apa sebenarnya ikan bilis? Ikan yang biasanya laku dijual di pasar ikan dan dijadikan sebagai sambal ikan bilis. Ikan bilis juga pernah dijadikan sebagai serbuk umami dengan hanya menumbuknya sehingga lumat.

Untuk artikel ini kita bukan nak buat resepi lauk ikan bilis untuk juadah berbuka puasa. Artikel ini membincangkan nenek moyang ikan bilis yang wujud sekitar berjuta tahun dahulu.

Ikan bilis yang wujud pada fasa Epoch iaitu 55 juta tahun dahulu mempunyai tubuh yang panjang sehingga 3.3 kaki (1 meter), gigi yang memanjang dan satu gigi taring wujud di bahagian rahang atas.

Terdapat dua buah fosil nenek moyang ikan bilis ini, masing-masing ditemui di Belgium dan Pakistan. Dinamakan sebagai Clupeopsis straeleni, fosil Belgium ditemui pada 1946. Manakala fosil Pakistan ditemui kemudian pada 1977. Namun fosil Pakistan ini tidak sempat dikaji kerana terus disimpan dalam koleksi muzium.

Setelah dikaji akan fosil Pakistan tersebut, ternyata ia sejenis spesis haiwan yang tidak diketahui. Fosil yang panjangnya semeter ini dan mempunyai taring panjang dinamakan sebagai Monosmilus chureloides. Nama saintifik ini direka mengikut nama Churel, makhluk mistik atau syaitan berupa pontianak yang mempunyai taring yang menakutkan.

Kumpulan penyelidikan paleontologi dari University of Michigan telah membuat perbandingan antara kedua-dua fosil dengan beberapa spesis ikan moden bagi mencari kesamaan. Keputusannya kumpulan ini menyatakan bahawa fosil tersebut berasal dari kelas yang tidak diketahui dari kumpulan ikan Clupeiform (ikan hering dan ikan bilis termasuk dalam kumpulan ikan ini). Lebih tepat kedua-dua fosil ini brasal dari keluarga ikan bilis.

Namun ikan Clupeiform ini adalah pemakan plankton. Adalah bertentangan dengan fosil Clupeopsis straeleni dan Monosmilus chureloides yang mempunyai gigi taring. Berkemungkinan moyang ini dulu mempunyai keupayaan memburu dengan menggunakan giginya sebagai alat buruan atau memerangkan ikan di mulutnya.

Berkemungkinan juga setelah peristiwa kepupusan Cretaceous-Paleogene atau kepupusan dinosaur, keluarga ikan Clupeiform merebak dengan mendadak di lautan, menjadikan nenek moyang ikan bilis sebagai pemangsa teratas.

Namun tempoh ikan bilis ini berada pemangsa teratas tidak kekal. Banyak spesis ikan Clupeiform tidak dapat hidup lama selepas ledakan kumpulan ikan ini. Fosil Clupeopsis straeleni dan Monosmilus chureloides menjadi contoh kepupusannya masih misteri walaupun ia adalah pemangsa teratas. Berkemungkinan juga keterpaksaan untuk bersaing dengan pemangsa lain.

Siapa sangka, ikan bilis yang kita biasa makan pernah menjadi pemangsa di zaman dahulu, kan?

RUJUKAN:

Starr, M (14 May 2020). Scientists Have Discovered Huge Sabre-Tooth Anchovies From Prehistoric Times. Science Alert. Retrieved from 17 May 2020. sciencealert.com/huge-sabre-toothed-anchovies-once-hunted-t…


Latar Belakang Pendidikan Keluarga Monarki Jepun

Saya sangat kagum dengan latar pendidikan dan kesarjanaan keluarga diraja Jepun.

1. Akihito yang baru saja turun takhta merupakan saintis dalam bidang biologi marin — kepakarannya adalah sains ikan (ichthyology). Telah menerbitkan banyak jurnal saintifik. Antaranya pernah diterbitkan oleh Nature dan Science.

2. Masahito — adik Akihoto, saintis dalam bidang penyelidikan kanser. Kepakarannya adalah pembahagian sel.

3. Michiko — isteri Akihito, banyak menyumbang dalam bidang sastera. Telah menerbitkan banyak karya sastera termasuk buku kanak-kanak. Sebahagian karyanya diterjemah ke dalam bahasa Perancis.

4. Takahito — pakcik Akihito. Digelar sebagai ‘Sarjana Diraja’ (Imperial Scholar). Mempunyai kepakaran dalam bidang arkeologi, pengajian timur tengah dan bahasa semitik. Pernah menjadi pensyarah di pelbagai universiti di Jepun. Sering muncul di kaca televisyen dan radio.

5. Naruhito — Maharaja Jepun terkini pernah menjadi pelajar di University of Oxford. Memiliki Sarjana (Master) dalam bidang sejarah dan kemanusiaan.

6. Masako — Maharani Jepun terkini bergraduasi dari Harvard University dalam bidang ekonomi.

7. Fumihito mempunyai Ph.D dari University of Oxford. Merupakan saintis dalam bidang sains ikan seperti ayahandanya. Dia juga mempunyai jurnal bersama ayahandanya.

8. Kiko — isteri Fumihito, berpengetahuan dalam psikologi. Mempunyai Ph.D dari Ochanomizu University.

9. Nako — anak perempuan Akihito, saintis dalam bidang pengajian burung (ornithology). Bekas penyelidik di Tamagawa University. Berpengetahuan dalam sastera.

9. Mako — anak perempuan Fumihito, mempunyai Sarjana (Master) dalam bidang sejarah dan arkeologi dari University of Leicester. Merupakan penyelidik dan ahli arkeologi di Muzium Universiti Tokyo.

10. Kako — anak perempuan Fumihito, baru saja menamatkan pengajian dalam bidang psikologi dari Leeds University.

11. Akiko — cucu saudara perempuan Akihito. Mempunyai Ph.D dari Oxford University dalam Sejarah Seni Jepun. Merupakan saintis di banyak institut di Jepun. Bekas Profesor Madya di Ritsumeikan University.


Jejak-Jejak Tamadun Melayu Dan Nusantara Di Bumi Afrika

Buku-buku sejarah dunia selalu mengagung-agungkan Columbus, Magellan, Captain Cook dan lain-lain pelayar serta penjelajah barat sebagai The First atau The Greatest dari kalangan penjelajah dalam sejarah. Tetapi tahukah anda, ternyata piawaian mereka ini adalah jauh ketinggalan dari para pelaut Nusantara. Mungkin bagi anda yang kurang mentelaah mengenai kehebatan dunia maritim nenek moyang kita akan berasa ragu-ragu dengan apa yang saya ingin sampaikan. Tetapi tidak mengapa, kerana walau anak bangsa kita sendiri tidak tahu betapa hebat dan luasnya tamadun maritim bangsa kita, ada banyak lagi para penyelidik dari luar yang tahu dan yakin mengenainya.  Apa yang mahu saya paparkan ini sebenarnya telah ramai yang tahu, namun pada pendapat saya ada moleknya saya mengulang semula untuk yang belum tahu

Kehebatan ilmu pelayaran bangsa Nusantara sebenarnya tidak boleh dipersoalkan lagi. Dan keberadaan bangsa Austronesia di seluruh pelusuk dunia adalah bukti yang tak tertulis. Menurut James Hornell dalam penulisannya, terdapat bukti kewujudan suku Austronesia di selatan India pada zaman kuno . Georgio Bucallati pula dalam kajiannya terhadap Cengkih di Syria mendapati bahawa rempah tersebut telah digunakan sejak tahun 3,700 SM, dan Julian Reade pula telah menjumpai rangka kambing atau Bebiri yang berasal dari Timur Tengah yang berusia sangat langka di Nusantara. Segala penemuan ini membuktikan bahawa sememangnya bangsa Melayu telah terlibat dalam aktiviti perdagangan laut jarak jauh yang menjangkau sehingga ke Timur Tengah malah Afrika. Jumpaan Cengkih di Syria yang berusia beribu tahun mengukuhkan lagi hal ini kerana Cengkih adalah rempah yang hanya dapat diperolehi di pulau Maluku sahaja.

Saya pernah menyentuh mengenai pengaruh  Melayu Nusantara di Madagaskar dalam artikel saya terdahulu. Tetapi tak terfikirkah anda, jika bangsa kita mampu berlayar hingga ke Madagaskar adakah terdapat sebarang halangan untuk mereka terus berlayar hingga ke pantai-pantai di sepanjang benua Afrika? Sudah tentu tiada sebarang halangan bukan? Malah sudah tentu tiada halangan untuk mereka bermain-main di lautan sekitar semenanjung Tanah Arab dan berdagang di pelabuhan-pelabuhan di sepanjang Yaman malah hingga ke pelabuhan milik para Firaun Mesir di Lautan Merah. Adalah mustahil satu bangsa pelaut hebat yang menguasai lautan seluas lautan Hindi tidak mampu untuk mengharungi laut Merah. Saya yakin para wakil dagang Raja Perehu pernah berkunjung ke pelabuhan-pelabuhan yang dikuasai Ratu Hatshepsut. Lautan adalah tempat mainan mereka, jika bangsa lain mengaggap lautan adalah pemisah dan halangan namun bagi bangsa Melayu Nusantara lautan adalah penghubung atau jalan raya yang boleh membawa mereka kemana sahaja yang mereka mahu.

Sebenarnya pelaut-pelaut Nusantara sudah menjejakkan kaki di  benua Afrika sejak abad ke-5 M lagi atau mungkin juga lebih awal. Jauh sebelum bangsa Eropah mengenal Afrika dan jauh sebelum bangsa Arab berani berlayar dengan Dhow mereka ke Zanzibar. Malah lebih jauh daripada zaman kegemilangan pelayaran China yang hanya bermula pada kurun ke 13 iaitu semasa zaman Laksamana Cheng Ho. Teknologi perkapalan Melayu juga banyak ditiru oleh para pelaut China, India, Arab dan kemudiannya Barat. Namun tak ramai yang sedar akan hal ini. Malah menurut Anthony Reid, bangsa Nusantara adalah perintis kepada peradaban maritim dan perdagangan laut. Tanpa pengenalan teknologi daripada bangsa Melayu Nusantara kepada dunia mungkin teknologi perkapalan dan perdangangan maritim masa kini akan terbantut atau lambat berkembang.

Menurut Al Idrisi orang-orang Zabag mendatangi wilayah Zanj iaitu Afrika timur dengan kapal-kapal besar dan kecil, dan mereka berhubungan dengan orang-orang Zanj dalam urusan perdagangan kerana mereka mengerti bahasa satu sama lain. Kenyataan daripada Al Idrisi ini membuat kita terfikir mungkinkah terdapatnya satu bangsa yang memahami dan bertutur dalam bahasa Melayu di Afrika timur pada suatu masa dahulu. Dan mungkinkah koloni mereka ini lah yang menjadi pusat pengumpulan bahan logam seperti besi dan emas yang kemudiannya dibawa ke Kedah-Srivijaya. Saya berpendapat tentu ianya wujud! Sejak dari awal lagi para penulis Arab dan Parsi mengkhabarkan bahawa orang-orang Melayu Nusantara sudah biasa menjalankan perdagangan hamba dari Afrika dan dibawa ke seluruh dunia timur. Malah catatan China pernah menyebut bahawa Maharaja Srivijaya pernah menghadiahkannya dengan hamba-hamba kulit hitam.

Terdapat para pengkaji sejarah Afrika yang berpendapat teknologi perlombongan emas di Arfika timur dan selatan adalah berasal dari luar. Dikatakan bahawa perlombongan amas di Afrika timur bermula kira-kira pada 600 Masihi. Jika dilihat sekitar tahun 600 M adalah tahun dimana kerajaan Srivijaya mula muncul. Selain itu menurut pengkaji barat seperti Robert Dick Read, beliau yakin bahawa bangsa Zanj yang sering disebut oleh pengembara Arab dalam catatan mereka di Afrika timur adalah bangsa Nusantara yang telah bersemenda dengan masyarakat tempatan dan membuka koloni serta pusat perdagangan dan perlombongan di Afrika. Sisa-sisa bangsa tersebut pada hari ini yang masih tinggal hanyalah di Madagaskar yang kita tahu memang mempunyai hubungan genetik, bahasa dan kebudayaan dengan Nusantara.

Seorang ahli Arkeologi Rhodesia, Roger Summers mengatakan bahawa sebahagian besar emas yang dilombong di Afrika Timur sekitar abad ke 9M hingga 12M adalah sebanyak kira-kira 20.000.000 hingga 25.000.000 auns, iaitu satu jumlah yang sangat besar dan tak mungkin dilakukan oleh masyarakat tempatan yang hanya melombong dengan menggunakan teknologi primitif dan tidak sistematik. Selain itu dalam sebuah lombong kuno suatu ketika dahulu ditemui sejenis penggali tanah yang menggemparkan para ahli arkeologi Afrika kerana mereka tahu teknologi penggali tanah atau cangkul seperti itu tidak wujud di Afrika sebelum kedatangan barat dan hanya wujud di India dan Nusantara sahaja. Berkemungkinan lombong kuno tersebut pernah dilombong nenek moyang orang Nusantara.

Tetapi siapakan para pelaut ini? Para pengkaji bahasa yang mengkaji bahasa Malagasy dan Swahili mendapati bahawa bahasa yang digunakan oleh mereka sebenarnya lebih banyak mendekati bahasa Melayu , Dayak Maayan serta bahasa Bajau dan Bugis dengan sedikit pengaruh bahasa Jawa. Jadi andaian saya adalah para pelaut yang pergi berdagang atau membuka koloni di Afrika timur dan Madagaskar ini adalah dari suku ‘Orang Laut’. Kita memang tahu bahawa kekuatan kerajaan Srivijaya adalah dengan adanya Orang Laut dan antara suku Orang Laut yang terkenal adalah Bajau dan Bugis. Menurut pengkaji sejarah Bajau, sebelum orang-orang Bajau berhijrah ke kawasan perairan Sabah, Sarawak dan kepulauan Filipina mereka adalah berasal dari kawasan perairan selat Melaka terutama sekitar Johor. Mereka mempunyai kaitan dengan suku Seletar yang masih ada di Johor hingga sekarang. Sudah pasti mereka inilah yang telah dihantar oleh Maharaja-maharaja Srivijaya untuk membuka koloni di Madagaskar dan Afrika Timur.

Antara bukti kaitan suku Bajau dan Bugis dengan Afrika adalah terdapatnya persamaan diantara perahu orang Swahili dengan perahu bercandik Bajau dan Bugis. perkataan Kiswahili untuk candik pada perahu adalah tengo, tengotengo, atau rengo. Dalam bahasa bugis ianya dipanggil baratang dan dalam bahasa Makassar penyambung candik tersebut dipanggil tenko. Manakala dalam bahasa Bajau ia disebut tetenkona. Di timur Indonesia perahu bercandik dua biasanya dipanggil tango. Semua perkaitan ini memberikan petunjuk bahawa berkemungkinan orang Bajau/Bugis/Makasar lah atau ‘Orang Laut’ yang membuka koloni di Afrika timur.

Selain itu ada pengkaji yang membuat andaian bahawa suku Bajun yang terdapat di sekitar perairan Somalia mempunyai kaitan dengan orang Bajau. Dari segi Linguistik pula Dahl dan Alexander Adelaar telah membuat kesimpulan bahawa masyarakat proto-Malagasy pernah tinggal  atau berasal sekitar Pulau Bangka yang terletak di selat Melaka dan berdekatan dengan pantai timur Sumatera dimana pernah wujudnya salah satu pusat kerajaan Srivijaya. Mereka berpendapat Masyarakat orang laut inilah yang mula-mula membuka koloni di Madagaskar dan Afrika Timur. Kenyataan mereka ini sesuai dengan pendapat saya tadi iaitu para pelaut tersebut sudah pasti adalah dari golongan ‘Orang Laut’ yang menjadi tunggak penting kerajaan-kerajaan maritim di sekitar selat Melaka.

Para pedagang dan pelaut Nusantara ini juga meninggalkan banyak jejak kebudayaan mereka yang masih boleh dilihat hingga kini di seluruh Afrika. Diantara kesan-kesan yang ditinggalkan oleh mereka adalah dari segi kebudayaan muzik iaitu alat-alat muzik mereka. Salah satu daripada alat muzik yang dibawa oleh pelaut Melayu Nusantara adalah Xylophone. Selain itu sejenis alat muzik yang dinamakan sebagai penpipes dari suku kaum Ngungwe dari Zambezi juga dikatakan diperkenalkan oleh pelaut Nusantara. Distribusi alat muzik penpipes ini adalah sangat spesifik. Alat muzik ini dari segi morphologi dan musikologinya mempunyai persamaan yang sangat rapat dengan alat yang dimainkan di Borneo dan Pulau Jawa. Oleh sebab itu terdapat dikalangan para pengkaji budaya Afrika berandaian bahawa ia dibawa masuk oleh para pelaut Nusantara.

Dalam bukunya, Hugh Tracey telah menulis bahawa sekitar 1500 Masihi, suku kaum Chopi iaitu pemain alat muzik Xylophone terbaik di Afrika telah berpecah dari kaum Karanga, iaitu satu pecahan daripada suku kuno yang dipercayai penghuni The Great Zimbabwe. Kaitan diantara suku Chopi dengan The Great Zimbabwe ini dipercayai menguatkan lagi kaitan atau bukti bahawa alat muzik tersebut adalah datang dari Nusantara. Hal ini kerana The Great Zimbabwe dipercayai adalah salah sebuah tapak peradaban kuno yang telah lenyap yang diasaskan oleh bangsa Zanj atau Nusantara yang bersemenda dengan masyarakat setempat.

Apa yang menyebabkan sebahagian dariapda pengkaji beranggapan bahawa binaan batu yang terdapat di great Zimbabwe adalah binaan dari orang luar ialah kerana teknologi binaan batuan sebegitu adalah asing bagi masyarakat Afrika Timur pada zaman tersebut. Malah terdapat pengkaji yang mengaitkan binaan tersebut dengan binaan rumah ibadat agama kuno kaum Malagasy di Madagaskar. Selain di Afrika timur orang Nusantara juga mempengaruhi alatan muzik bagi masyarakat Afrika barat. Antara alat muziknya adalah seperti Ekere Mba dari puak Igbo yang mempunyai persamaan dengan alat muzik Melayu segenting kra atau Mon dan Thai iaitu Kong Tok.

Kenyataan daripada Raymond Kent mengukuhkan lagi pendapat bahawa berkemungkinan besar memang wujud bangsa Zanj yang merupakan percampuran darah diantara suku-suku tempatan Afrika dengan orang-orang Nusantara. Menurut beliau, sudah tentu pada abad-abad pertama masihi terdapatnya satu bangsa Afro-Malagasy yang mendiami kedua-dua belah pantai yang menghadap ke selat Mozambiq yang pada zaman itu adalah sebuah laluan perhubungan diantara dua daratan tersebut. Selain itu terdapatnya perkaitan diantara kepercayaan tradisional di sekitar great Zimbabwe dengan kepercayaan tradisional masyarakat Malagasy yang mengukuhkan lagi dakwaan bahawa pada zaman kuno orang Malagasylah yang menguasai pantai timur Afrika. Antara buktinya adalah dengan terdapatnya banyak menara-menara berbentuk silinder di sekitar great Zimbabwe serta ukiran-ukiran batuan kecil yang berbentuk phallic iaitu bentuk kemaluan lelaki.

Dalam masyarakat Malagasy sememangnya terdapat pemujaan terhadap kemaluan lelaki yang dilakukan oleh puak Betsileo. Batuan yang diukir membentuk kemaluan lelaki ini biasanya dipanggil sebagai Vatolahy (Batu Laki). Malahan G.W.B Huntingford seorang ahli etnografi berpendapat bahawa simbol-simbol pelir atau kemaluan lelaki itu adalah berasal dari Asia Tenggara atau Nusantara. Beliau juga mengemukakan pendapatnya bahawa pengaruh Nusantara juga meluas hingga ke selatan semenanjung tanah Arab malah hingga ke Abbysinia kerana hagiolit yang terdapat di sana mempunyai persamaan dengan yang ada di Asia Tenggara.

Tambahan lagi, ada juga peresamaan pada seni ukiran patung yang dimiliki suku kaum Ife di Nigeria dengan patung dan relief perahu yang terpahat di Nusantara atau di candi Borobudur. Beberapa tanaman yang diketahui berasal dari Nusantara juga didapati telah dibawa bersama para penghijrah Nusantara ke sana, seperti pisang raja, ubi jalar, keladi, Kelapa, Padi sawah dan jagung. Menurut penelitian George Murdock, seorang profesor dari Amerika pada 1959, tanaman-tanaman tersebut telah dibawa orang-orang Nusantara ketika melakukan pelayaran dan membuka koloni ke Madagaskar. Sebagai contohnya di Yorubaland telah ditemui sebuah jubin lantai yang mempunyai terapan atau ukiran puntung Jagung. Seperti yang kita sedia maklum Jagung bukanlah tanaman asli Afrika, ia berasal daripada benua Amerika. Oleh itu terdapat kemungkinan besar bahawa ia telah diperkenalkan oleh para pelaut Nusantara melalui hubungan mereka dengan benua Amerika.

Sebenarnya ada banyak lagi kesan atau jejak yang ditinggalkan oleh masyarakat Nusantara dalam budaya dan kehidupan masyarakat di Madagaskar, Afrika Timur dan Afrika Barat. Bangsa yang layak digelar sebagai Viking Timur ini telah membawa bersama mereka ke Benua Afrika yang kaya dengan emas pelbagai jenis tumbuhan, muzik dan alatannya, kesenian, teknologi, barangan perhiasan, tembikar,manik, penyakit, kepercayaan dan agama malah amalan dan cara menilik. Kesemua unsur-unsur kebudayaan yang dibawa mereka ini akhirnya diserap oleh masyarakat tempatan. Adalah tidak keterlalauan sekiranya saya mengatakan jika tiadanya pengaruh kebudayaan Nusantara yang datang melalui para pedagang dan pelaut Melayu Nusantara ini sudah pasti keadaan  Afrika pada masa kini adalah sangat-sangat berbeza.

Bacaan Lanjut:


Falsafah “Aku Adalah Segala-galanya.”

Pada tarikh 25 Oktober 1806 yang bertempat di Beirut, lahirnya seorang insan dari keluarga miskin Jerman bernama Johann Kaspar Schmidt atau Max Stirner. Memulakan pengajian sebagai pelajar falsafah di University of Berlin, waktu enam tahun pengajian itulah Stirner bertanggungjawab menjaga ibunya yang telah lama mengalami masalah mental sejak kematian suaminya. Pada tahun 1835, beliau berhenti belajar tanpa menamatkan pengajian dan hidup sebagai pengajar tanpa gaji.

Selama dua tahun Stirner menjalani kesengsaraan hidup, akhirnya menamatkan zaman bujang dengan mengahwini anak gadis tuan tanah bernama Agnes Burtz. Sekali lagi nasib tidak menyebelahi beliau, isterinya meninggal dunia ketika melahirkan anak sulung. Tahun 1839 adalah tahun membahagiakan Stirner kerana beliau mendapat kontrak lima tahun mengajar di Institut Madam Groupius, mengajar para remaja perempuan. Sekaligus dapat menampung hidup sendirian dengan duit hasil mengajar.

Masuk tahun 1841, Max Stirner menyertai organisasi para ahli falsafah bernama Free Ones yang terdiri daripada kumpulan pelajar radikal dan kritis. Karl Marx dan Friedrich Engels juga pernah menyertai organisasi rebel ini. Para ahli organisasi biasanya berkumpul di Kafe Hippel’s yang penuh dengan asap rokok dan pemabuk yang sentiasa menjadi pelanggan setia. Aktiviti organisasi ini hanya mengadakan diskusi semata. Pernah Stirner bertemu dengan Engels banyak kali sehingga mereka dianggap sebagai kawan karib. Namun pertemuan Stirner dengan Marx masih kabur. Mungkin sikap Stirner yang hanya berperanan sebagai pendengar ketika organisasi mula berdiskusi.

Dalam satu peristiwa, Arnold Ruge, salah satu ahli organisasi dan juga komunis pernah mendengar pekikan Stirner yang mengejutkan para pelanggan apabila dia menyerbu masuk kafe: “Transformasi sosial takkan pernah dan mustahil dilangsungkan  oleh seorang pemberontak mabuk!”

Stirner tidak seperti ahli organisasi yang lain, cuma sembang kencang pasal falsafah namun pada masa yang sama selalu melanggan pelacur dan tegar minum bir sehingga mabuk. Selesai diskusi, Stirner pulang ke rumah bagi menyiapkan manuskrip misterinya sepanjang malam. Tahun 1843, beliau mengahwini seorang wanita kaya serta ahli Free Ones bernama Marie Daenhardt yang berumur 28 tahun. Sejak perkahwinan mereka, pada tahun 1845 Stirner berjaya menyiapkan karya pertamanya. Tahun seterusnya, pasangan ini bercerai. Marie kemudian menganut ajaran Kristian Katolik dan meninggal dunia di London pada tahun 1902.

The Ego and Its Own. Sebuah karya penuh revolusi pernah Stirner tulis. Buku itu berisi dengan hentaman para radikal di Berlin seperti kilat menyambar Bumi. Ia berisi tentang siri penentangan tanpa kompromi terhadap para agamawan, ahli politik, dan ahli falsafah tidak kisah mereka beraliran kanan atau kiri, progresif atau konservatif. Buku Stirner ini cepat laku dan menjadi batu loncatan untuk beliau menjadi penulis disegani ramai.

Sepanjang kisah hidup Stirner, beliau memegang sebuah idea falsafah yang membuatkan beliau memberontak dengan penuh keras dalam karyanya iaitu: Aku adalah segala-galanya. Ajaran beliau menjadi teras dalam perkembangan falsafah nilhilism (cintakan diri sendiri), eksistensi, serta kewujudan idea anaki-individualistik.

Dalam ajaran Stirner, perkara yang tidak melibatkan diri adalah bersifat abstrak dan ilusi, sebuah kekeliruan yang bersifat nyata. Individu yang bebas atau egois harus menentang idea-idea mengenai negara, masyarakat, agama, bangsa, moral, tugas, dan kewajiban yang menuntut pengorbanan diri demi kepentingan idea-idea tersebut. Beliau juga menekankan bahawa individu harus mempunyai sifat ego bagi bangkit untuk hidup sendiri dan tidak bergantung kepada sesiapa. “Kesatuan Egois” pernah Stirner bentangkan dalam buku beliau, menyatakan kesatuan ini perlu jika setiap individu mencapai egoistik bagi memperjuangkan kepentingan mereka untuk menentang autoriti.

Ajaran anarki-individualistik atau egois berpengaruh besar dalam dunia falsafah terutamanya pelopor Komunis-Marxism, Karl Marx. Seorang lagi ahli falsafah bernama Edmund Husserl memberi amaran kepada pembaca bahawa karya Stirner itu mempunyai ‘kuasa menggoda’. Beberapa nama ahli falsafah terkemuka pernah terpengaruh dengan tulisan Stirner seperti Albert Camus yang menulis karyanya berjudul The Rebel, dan Emma Goldman, anarkis wanita pertama dunia. Penguasa seperti Benito Mussolini juga terpengaruh dengan ajaran Stirner dan menjadi rujukan penting dalam penyiaran artikel surat khabar.

Selepas The Ego and Its Own, Stirner menulis lagi beberapa buah karya seperti Stirner’s Critics (September 1845), The Philosophical Reactionaries (1847), dan History of Reaction (1851). Stirner meninggal dunia pada tahun 26 Jun 1856 di Berlin kerana jangkitan dari gigitan serangga. Dalam pengebumian mendiang, hanya seorang ahli Free Ones saja hadir iaitu Bruno Bauer. Kini, egoism ajaran Stirner menjadi asas dalam ideologi anarkisme serta pengamalan para anarkis tidak kira mereka dari cabang mana seperti pejuang rakyat dan pekerja atau pejuang alam sekitar.

RUJUKAN:


Hartal 1947: Mogok Pertama Di Tanah Melayu

Tahukah anda bahawa dalam sejarah negara kita ada tercatat dua hartal yang menjadi kekeliruan bagi segelintir masyarakat Malaysia? Latar tempat, latar masa, objektif, dan pihak yang terlibat semuanya berbeza. Masyarakat Malaysia seharusnya maklum akan kedua-dua hartal yang berlaku pada tahun 1947 dan pada tahun 1967.

Sebahagian besar daripada masyarakat Malaysia maklum tentang Hartal Pulau Pinang yang berlaku pada tahun 1967 sehinggakan ada yang tanpa usul periksa atau tanpa sengaja telah memasukkan kisah Hartal 1947 ke dalam Hartal 1967.

Perkataan “Hartal” ini asalnya dari India yang bererti mogok untuk menjauhkan jalan kekerasan. Hartal bermaksud pemogokan umum iaitu penutupan kedai dan lain-lain sebagai bantahan terhadap sesuatu.

Apabila kita melihat Hartal 1947, automatik kita tahu peristiwa tersebut berlaku dalam tempoh Malayan Union. Namun begitu, Hartal 1947 berkait rapat dengan pembentukan Perlembagaan Persekutuan Tanah Melayu.

Hartal 1947 ini dilaksanakan oleh gabungan AMCJA-PUTERA yang merupakan gabungan pertubuhan Melayu dan pertubuhan bukan Melayu yang pertama dalam sejarah tanah air kita sebelum kewujudan Parti Perikatan yang awal (UMNO-MCA) dan Barisan Sosial yang merupakan gabungan Parti Buruh Malaya dengan Parti Rakyat Malaya (PRM).

GABUNGAN AMCJA-PUTERA

(All Malayan Council of Joint Action (AMCJA) merupakan gabungan pergerakan Cina berhaluan kiri ditubuhkan pada tahun 1946 dengan nama asalnya Pan Malayan Council of Joint Action (PMCJA). Pada tahun yang berikutnya, PMCJA ditukar kepada AMCJA.

Pertubuhan yang menyertai AMCJA ini ialah Pan-Malaya Federation of Trade Union, New Democratic Youth League, Malayan Democratic Union, Ex-MPAJA Comrades Association, Women Federation dan Malayan Indian Congress.  AMCJA dipengerusikan oleh Tan Cheng Lok.

Pada 22 Februari 1947, Pusat Tenaga Rakyat atau PUTERA merupakan gabungan pertubuhan sayap kiri Melayu yang terdiri daripada Parti Kebangsaan Melayu Malaya (PKMM), Angkatan Wanita Sedar (AWAS), Angkatan Pemuda Insaf (API), Gerakan Angkatan Muda (GERAM), Barisan Tani Se-Malaya (BATAS), dan Hizbul Muslimin.

Pak Sako atau nama penuh beliau Ishak Haji Muhammad telah dilantik sebagai ketua gabungan tersebut. Penubuhan PUTERA merupakan inisiatif untuk memperkasa pergerakan haluan kiri di Tanah Melayu.

AMCJA menentang kerajaan British kerana pertubuhan ini mempunyai misinya yang tersendiri. AMCJA menentang cadangan pembentukan Persekutuan Tanah Melayu yang telah dirangka bersama oleh kerajaan British, UMNO, dan Raja-raja Melayu.

Dari sudut yang lain, AMCJA sebenarnya bercita-cita ingin membentuk sebuah negara sendiri yang terdiri daripada Singapura dan Tanah Melayu yang mempunyai kerajaan sendiri dan taraf kewarganegaraan yang sama rata bagi semua orang.

Hal ini adalah kerana syarat-syarat kewarganegaraan yang terdapat dalam Persekutuan Tanah Melayu memperlihatkan kesukaran bagi sebahagian masyarakat mereka untuk mendapatkan taraf kewarganegaraan jika Persekutuan Tanah Melayu terbentuk.

Syarat-syarat Kerakyatan di bawah Persekutuan Tanah Melayu ini diperketatkan lagi melalui kuatkuasa undang-undang dan naturalisasi secara memohon. Dengan kuatkuasa undang-undang mereka yang berikut secara automatik boleh menjadi warganegara;

Melalui proses naturalisasi (secara memohon) pula seseorang itu boleh menjadi warganegara sekiranya;

Dalam kedua-dua perkara itu (melalui proses naturalisasi) pemohon- pemohon mestilah berkelakuan baik, bersumpah taat-setia dan menjelaskan tujuannya hendak menetap di Persekutuan, dan mengetahui bahasa Melayu dengan baik atau bahasa Inggeris dengan baik.

Persekutuan Tanah Melayu melalui perlembagaannya menjamin hak-hak dan kedudukan istimewa orang-orang Melayu serta hak, kuasa dan kedaulatan Raja-Raja Melayu di negeri masing-masing.

Atas sebab inilah, AMCJA berasa bahawa mereka perlu mengambil tindakan bagi menjamin kelangsungan hidup masyarakat bukan Melayu.

Namun begitu, AMCJA menyedari bahawa adalah mustahil untuk mereka mencapai hasrat tersebut kerana mereka tidak mempunyai sokongan daripada orang Melayu. Justeru, AMCJA berusaha untuk mendekati pertubuhan Melayu seperti PKMM. Daripada usaha inilah wujudnya gabungan AMCJA-PUTERA.

Persetujuan untuk bergabung dengan AMCJA dibuat kerana PUTERA beranggapan bahawa adalah satu keperluan bergabung dengan AMCJA memandangkan AMCJA juga menentang kerajaan British.

PERLEMBAGAAN RAKYAT

Selepas bergabung, tindakan pertama AMCJA-PUTERA adalah mencadangkan dan merangka Perlembagaan Rakyat. Perlembagaan ini merupakan hasil perbincangan selama tiga hari antara Dr. Burhanuddin, Ishak Haji Muhammad, Tan Cheng Lock, J. A. Thivy, Ahmad Boestamam, Chan Loo dan Gerald de Cruz.

Cadangan perlembagaan itu merupakan cadangan yang diterima oleh semua bangsa. Perlembagaan Rakyat ini dicadangkan bagi menggantikan Malayan Union yang menimbulkan kontroversi hebat di Tanah Melayu pada tahun 1946.

Perlembagaan Rakyat menggariskan 10 prinsip untuk membantu Tanah Melayu ke arah berkerajaan sendiri tanpa naungan kerajaan British:

Banyak pihak yang beranggapan bahawa Perlembagaan Rakyat merupakan perlembagaan terbaik pada masa itu kerana memberikan manfaat kepada semua pihak. Namun begitu, setelah Perlembagaan tersebut dikemukakan kepada kerajaan Britih, kerajaan British menolak idea tersebut.

Dari sudut kaca mata British, Perlembagaan Rakyat itu merupakan satu cara halus untuk menghalau British dari Tanah Melayu. Dato’ Onn sendiri berpendapat bahawa kedudukan politik orang Melayu perlu diperkukuh terlebih dahulu sebelum memiliki kerajaan sendiri.

Keadaan ini dilihat oleh segelintir pihak sebagai satu gambaran kerisauan tentang kerajaan British dan golongan elit Melayu akan terjejas. A.J.Stockwell dalam  “British Policy And Malay Politics During The Malayan Union Experiment1942-1948” dan Rustam A. Sani dalam “Robohan Nasionalisme Melayu: Asas Sosial Bagi Terbentuknya Ideologi Perpaduan Nasional” berpendapat bahawa perjuangan menuntut kemerdekaan melalui kerjasama politik yang melibatkan kepelbagaian kaum lebih menyerlah atas usaha golongan haluan kiri.

Pendapat ini didasarkan pada pandangan “mereka yang bukan UMNO lebih memahami prinsip kemerdekaan yang sebenarnya dan lebih mengerti betapa perlunya satu perlembagaan asli yang lahir daripada pandangan semua kaum di Tanah Melayu.

HARTAL  SEMALAYA

Rentetan daripada kegagalan untuk mewartakan Perlembagaan Rakyat, gabungan AMCJA-PUTERA lebih agresif keradikalan mereka. Penolakan kerajaan British tersebut langsung tidak melemahkan semangat mereka sebaliknya menjadi kekuatan kepada gabungan ini.

Gabungan AMCJA-PUTERA mengambil keputusan untuk melancarkan satu mogok besar-besaran yang dipanggil hartal. Keputusan hartal itu diuaruarkan ke segenap pelosok sama ada secara lisan ataupun tulisan. Tindakan mogok besar-besaran ini dirancang dengan begitu teliti.

Propaganda Hartal bermula pada 7 Oktober 1947 dengan menghantar Panduan Hartal yang menerangkan langkah-langkah untuk menjalankan dan menjayakan Hartal dan ‘12 Slogan Hartal’ kepada semua media, semua badan yang bergabung dengan AMCJA-PUTERA, dan 30 pusat gerakan yang terdapat di seluruh Malaya. Propaganda tersebut diterjemahkan ke dalam bahasa-bahasa yang lain kemudian diedarkan kepada rakyat.

(Pada 15 Oktober 1947, PUTERA-AMCJA telah mengeluarkan 12 Slogan/Cogankata Hartal kepada pihak media, merumuskan sebab-sebab utama hari hartal dijalankan untuk digunakan oleh rakyat dalam poster serta sepanduk menjelang hari hartal nanti. Berikut merupakan 12 slogan/cogankata hartal yang disiarkan menerusi akhbar Malaya Tribune bertarikh 16 Oktober 1947 dan akhbar Utusan Melayu bertarikh 17 Oktober 1947.)

12 slogan tersebut ialah:

Usaha untuk mendapatkan sokongan rakyat terhadap hartal juga dilakukan oleh jawatan kuasa yang ditubuhkan di setiap negeri. Jawatan Kuasa Hartal ini masuk ke ceruk kampung untuk mengedarkan poster dan risalah bagi menerangkan faktor pelaksanaan Hartal.

Pada 20 Oktober 1947, bermula dari jam 6 pagi, seluruh Malaya telah berhartal. Peniaga tidak membuka kedai, buruh tidak turun ke lombong, pekerja tidak pergi ke kilang dan pelabuhan, penoreh tidak keluar menoreh, petani tidak turun ke bendang, nelayan tidak turun ke laut, suri rumah tidak turun ke pasar, pemuda-pemudi tidak turun ke taman-taman hiburan. Hanya pejabat Kerajaan Kolonial, syarikat perniagaan Eropah, dan beberapa kedai-kedai sahaja yang berjalan seperti biasa.

IMPLIKASI DAN KEBERKESANAN HARTAL 1947

Hartal yang dijalankan selama sehari itu dilaksanakan dengan cemerlangnya walaupun mendapat amaran daripada pihak berkuasa. Sayangnya, Kecemerlangan itu tidak memberikan apa-apa kesan kepada pendirian kerajaan British dalam hal perlembagaan. Kerajaan British terus mempertahankan Perlembagaan Persekutuan Tanah Melayu yang telah dirangka. Maka, pada 1 Februari 1948, Persekutuan Tanah Melayu diisytiharkan secara rasminya.

Ekoran daripada itu, AMCJA-PUTERA  memasuki fasa kesudahan dalam plot membentuk negara dan kerajaan sendiri. Kesudahan yang merupakan memori pahit bagi setiap pihak yang terlibat. Untuk mengekang AMCJA-PUTERA daripada mengambil tindakan yang selanjutnya selepas pengisytiharan Persekutuan Tanah Melayu, kerajaan British telah mewujudkan satu undang-undang baharu yang drastik iaitu Undang-undang Darurat pada 18 Jun 1948.

Beribu-ribu orang pemimpin dan anggota PUTERA-AMCJA telah ditangkap. Ramai yang merengkok bertahun-tahun dalam tahanan dan ramai juga yang dibuang negeri. Kebanyakan badan politik dalam PUTERA-AMCJA telah diharamkan atau dibubarkan.

Walaupun begitu, Hartal 1947 telah berjaya memberikan pengajaran kepada kerajaan British dari sudut ekonomi. Kerajaan Kolonial British telah dianggarkan menanggung kerugian sebanyak 4 juta pound sterling.

Konklusinya, kegagalan Hartal 1947 bukanlah disebabkan oleh kesilapan AMCJA-PUTERA dalam sepanjang proses pelaksanaannya. Akan tetapi, kegagalan tersebut adalah disebabkan kuasa kerajaan British yang lebih bijak memanipulasi situasi. Namun begitu, gabungan AMCJA-PUTERA dilihat sebagai pencetus kepada gabungan golongan radikal Melayu dan bukan Melayu. Gabungan ini mungkin juga menjadi ilham kepada senario politik di negara kita lewat belakangan ini.

RUJUKAN:


Sejarah Lanun Dan Anime One Piece

• Sebenarnya ramai nama watak lanun di dalam manga/anime One Piece diadaptasi daripada nama para tokoh lanun yang pernah menguasai perairan Caribbean pada abad ke-16 sampai ke abad ke-18.

Seperti kapten Blackbeard, Bartholomew Portugues, William Kidd, Samuel Bellamy dan lain-lain.

• Kapten Blackbeard wataknya diadaptasikan ke dalam game Assasins Creed : Black Flag & Pirates of the Caribbean : On Stranger Tides.

Blackbeard juga dicatatkan di dalam sejarah sebagai ‘TOP 5’ lanun yang paling berkuasa pada zaman kegemilangan lanun.

• Nama Gol D.Roger pun diambil daripada nama bendera para lanun yang biasa dipanggil sebagai ‘Jolly Roger’.

• Bendera para lanun ada pelbagai jenis yang terkandung dengan pelbagai simbol dan warna. Tetapi simbol tengkorak dengan tulang yang bersilang adalah salah satu simbol yang terkenal pada zaman sekarang.

• Para lanun tidak bertindak sesuka hati mengibarkan bendera lanun milik mereka. Ini kerana, tindakan ini seperti menyeru malaikat maut menjemput mereka.

Jika mereka mengibarkan bendera ini apabila memasuki perairan yang dikawal ketat oleh kapal-kapal perang milik pemerintah wilayah tertentu, secara automatik kapal para lanun ini akan dikejar & dihancurkan oleh kapal milik pemerintah.

• Ketika di dalam pertempuran juga, para lanun akan mengibarkan bendera mereka untuk menaikkan semangat anak buah mereka membunuh para musuh.

Bendera ‘Jolly Roger’ pertama kali dikibarkan pada tahun 1700 M iaitu pada zaman Post-Spanish.

• Diperkirakan seramai 2,500 orang sehingga 10,000 orang lanun yang aktif di sekitar perairan Laut Hindia Selatan.

Baru dihitung kat Laut Hindia Selatan, tak lagi dihitung jumlah lanun yang berkuasa di Laut China Selatan, Lautan Mediterranean, Laut Merah dan lain-lain.

• Para lanun berpegang teguh kepada ‘Pirates Code’.

P.S: Tentang Pirates Code, kami akan ulas tentangnya dalam artikel yang akan datang!


Kekuatan Setiap Batu Yang Dimiliki Thanos

• Infinity Gauntlet merupakan satu sarung tangan berkuasa tanpa batas yang dapat berfungsi jika keenam batu permata ( Infinity Gems ) diletakkan di dalam sarung tangan ini.

• Infinity Gauntlet muncul pertama kali di dalam komik bersiri keluaran Marvel pada tahun 1991.

• Infinity Gauntlet digunakan oleh seekor makhluk asing entah muncul dari mana, Thanos untuk menyapu habis segala makhluk di alam ini (alam Marvel).

Dalam filem The Avengers : Age of Ultron, Tony Stark (Ironman) telah bermimpi melihat kematian para Avengers di tangan ‘seseorang’. ‘Seseorang’ itu adalah Thanos yang bakal membunuh hampir separuh superhero dunia Marvel dalam filem The Avengers : Infinity War.

• Kemunculan Thanos dapat dilihat di dalam filem Guardian of Galaxy & The Avengers : Age of Ultron.

• Fungsi sarung tangan ini akan menjadi gila babi punya power jikalau keenam-enam batu permata  (Infinity Gems) dikumpul & diletakkan di dalam sarung tangan ini.

SPACE GEM

• Kekuatan batu ini dapat memanipulasikan ruang waktu & teleportasi ke dimensi lain.

• Pertama kali muncul & ditayangkan dalam siri pertama filem Captain America : The First Avenger.

• Berada di dalam sebuah kiub kecil bernama Tessaract.

• Digunakan oleh Red Skull ( pemimpin Hydra ), musuh Captain America untuk memanipulasikan waktu & scene ini dapat dilihat pada saat Captain America berusaha merebutkan kiub kecil ini dari tangan Red Skull.

• Batu ini digunakan oleh Loki untuk membuka ruang portal di angkasa mengundang bala tentera Chitauri untuk menyerang Bumi.

• Akhirnya batu ini dibawa & disimpan di Asgard oleh Thor di dalam filem The Avengers.

• Huruf T dari nama Tessaract adalah huruf pertama dalam nama THANOS.

• Ditunjukkan di dalam filem Doctor Strange.

• Disimpan di dalam sebuah rantai yang dipanggil Eye Of Agamoto yang juga digunakan oleh Dr.Strange melawan Dormamu.

• Rantai ‘necklace’ merujuk kepada huruf N yang menjadi huruf keempat dari nama THANOS.

SOUL GEM.

• Kekuatan batu ini tidak dikenalpasti.

• Disimpan oleh Heimdall di dalam filem Thor. (khabar angin)

• Mungkin kekuatan batu ini akan ditunjukkan di dalam filem Thor 3 : Ragnarok.

• Huruf H dari nama Heimdall merujuk kepada huruf kedua dalam nama THANOS.

POWER GEM

• Kekuatan batu ini yang dapat memberikan kekuatan yang tidak terhingga kepada si pengguna.

• Kekuatan batu ini dapat dilihat dalam filem Guardian of Galaxy Vol.1.

• Digunakan oleh Ronan untuk menghancurkan Xandar tetapi batu ini berjaya dirampas kembali oleh pasukan Guardian of Galaxy.

• Batu ini sekarang dijaga rapi oleh pihak Nova Prime.

• Asalnya batu ini disimpan di dalam sebuah orb dan huruf O dari perkataan ini merujuk kepada huruf kelima dalam nama THANOS.

MIND GEM

• Kekuatan batu ini dapat mengawal pemikiran & minda manusia.

• Batu ini digunakan oleh Loki (berada di dalam Spectre/tongkat yang dibawa oleh Loki) di dalam filem The Avengers untuk memanipulasikan minda Erik Selvig untuk menstabilkan ruangan portal di atas puncak menara sebuah bangunan pencakar langit.

• Batu ini akhirnya diletakkan di dahi The Vision & adegan ini dapat dilihat di dalam filem The Avengers : Age of Ultron.

• Huruf S diambil daripada nama Spectre yang merujuk pada hurug terakhir di dalam nama THANOS.


Burakumin – Kasta Jepun Tersembunyi Yang Tidak Boleh Disentuh

Jepun
mempunyai reputasi sebagai sebuah masyarakat yang homogen (bangsa sama) dan
hidup secara harmoni untuk bertahun-tahun lamanya. Jika ada sekalipun orang
asing, perbezaan bahasa amat jarang dan jika kita amati dari luar, perbezaan
kelas dilihat tidak pernah berlaku. Tetapi seperti mana sesetengah negara
seperti India dan Nepal, isu kasta juga turut membelenggu negara Matahari
Terbit itu membabitkan satu komuniti yang dipanggil burakumin.

Siapa
burakumin ini? Burakumin merujuk kepada kelompok minoriti yang melakukan
pekerjaan yang dianggap tidak suci menurut kepercayaan Buddha atau Shinto
seperti pelacur, peminta sedekah, bekas banduan (terpakai juga kepada bekas
ahli yakuza), ahli akrobat dan tukang sapu. Ada juga yang termasuk dalam
kategori ini jika mereka melakukan perkara keji yang dahsyat seperti sumbang
mahram atau mengadakan hubungan seksual dengan haiwan. Tetapi mereka yang
digelar eta ini sudah mendapat label tersebut bila mereka lahir lagi.
Keluarga-keluarga mereka melakukan pekerjaan-pekerjaan yang kotor sehingga
dianggap jijik di mata masyarakat seperti menyembelih binatang, menguruskan
pengebumian atau sebagai algojo hukuman mati.

Bagaimana
sistem kasta ini boleh wujud? Jika anda hendak mencari pesalah, salahkan
Toyotomi Hideyoshi yang memperkenalkan sistem masyarakat yang tegar di mana ia
terbahagi kepada empat kelas: samurai, petani, artisan dan pedagang. Individu
yang melakukan pekerjaan-pekerjaan yang jijik tidak termasuk dalam kategori
empat kelas ini dan menjadi kelompok eta yang pertama. Orang eta tidak boleh
berkahwin dengan mana-mana anggota empat kelas masyarakat ini dan mereka akan
berusaha menjaga hak mereka seperti hak mengutip bangkai haiwan ternakan atau
hak meminta sedekah di sesetengah bahagian tertentu di bandar. Walaupun
dipandang hina oleh masyarakat, itu tidak menghalang sesetengah pemimpin eta
menjadi kaya-raya terutama semasa era Keshogunan Tokugawa. Ini kerana mereka
memonopoli pekerjaan yang dianggap kotor ketika itu.

Tetapi
semua itu berubah selepas Keshogunan Tokugawa disingkirkan dan kuasa maharaja
dikembalikan semula semasa era Pemulihan Meiji. Kerajaan baru yang dipilih
memutuskan untuk memusnahkan sistem lama Hideyoshi dan memberi peluang kesamarataan
kepada semua anggota masyarakat tanpa mengira masa silam mereka. Walaupun
kelompok eta diberi status sama seperti bekas anggota empat kelas masyarakat
sebelumnya, diskriminasi dan tentangan orang ramai masih tegar terhadap mereka
ketika itu. Ini menyebabkan kerajaan mengelaskan kelompok eta dengan nama yang
baru: burakumin.

Tokyo
berusaha menaiktaraf taraf kehidupan kelompok burakumin termasuk memberi dana
projek asimilasi membabitkan projek perumahan dan kos sara hidup tetapi
diskriminasi membabitkan mereka terus berlaku sehingga ke hari ini. Pada tahun
1970-an, satu kumpulan hak asasi burakumin mendedahkan 330 dokumen tulisan
tangan yang mendedahkan senarai nama burakumin dan lokasi komuniti yang dijual
secara rahsia terhadap majikan melalui pesanan pos. Senarai ini digunakan oleh
banyak firma Jepun termasuk firma-firma besar untuk menapis pencari kerja yang
berpotensi dan bebas dari latar belakang burakumin. Pendedahan ini mendorong
kerajaan menggubal satu undang-undang baru pada dekad sama yang mengharamkan
perbuatan diskriminasi itu. Hari ini, terdapat lebih tiga juta burakumin di
Jepun.

Ironinya,
sesetengah pekerjaan yang dianggap tabu dan sepatutnya dijauhi turut
menghasilkan produk-produk berkualiti yang menjadi kegemaran bukan saja
masyarakat Jepun tetapi juga penduduk dunia amnya. Bagi yang bekerja di pasar
daging Shibaura di Tokyo, semua tahu inilah lokasi terbaik untuk mendapatkan
daging lembu wagyu yang disediakan dengan penuh teliti dan harganya boleh bikin
bebola mata sesiapa saja terkeluar. Proses penghasilan daging wagyu memerlukan
kemahiran dan kesabaran yang tinggi dan pekerjaan ini memerlukan masa sedekad
bagi sesiapa yang mahu mempelajarinya. Tetapi bila ditanya pekerjaan sebenar
mereka, kebanyakan pekerja enggan mendedahkan pekerjaan sebenar mereka. Bagi
penyembelih Yuki Miyazaki, dia berbuat demikian kerana mahu melindungi ahli
keluarganya terutama anak-anak dari mengalami diskriminasi sama seperti mereka.

Bagi
Presiden Kesatuan Rumah Sembelihan Shimabaura Yutaka Tochigi, semasa meninggalkan
pekerjaan lamanya sebagai pengaturcara komputer untuk bekerja di Shimabaura
demi menghabiskan lebih banyak masa bersama keluarga, tindakan tersebut nyata
kurang disenangi keluarganya. Tochigi berkata, “Bapa saya memberitahu saya
sepatutnya bekerja mengepam tangki septik. Saya sedar apa yang dia maksudkan
ialah saya lakukan pekerjaan burakumin.” Walaupun tidak datang dari keluarga
berketurunan burakumin, dia masih ingat layanan dingin yang diberikan keluarga
iparnya bila dia mendedahkan pekerjaan sebenarnya.

Selain
isu layanan dingin keluarga, mana-mana individu yang melakukan pekerjaan
burakumin atau datang dari latar belakang kelompok itu turut berhadapan
kesukaran mendapatkan pasangan hidup. Satu kajian yang dijalankan Kerajaan
Metropolitan Tokyo pada tahun 2014 mendapati 26.6% responden menolak idea
anak-anak mereka yang berkahwin dengan individu berlatarbelakangkan burakumin
termasuk 4.3% menganggap senario tersebut langsung tidak boleh diterima. Satu
lagi kajian pada tahun 2012 membabitkan wilayah Aichi pula mendedahkan 48.5%
responden memprotes perkahwinan dengan burakumin tetapi ada yang sedia
bersetuju jika itu yang dihajati oleh anak-anak mereka.

Kelompok
burakumin turut dihantui masalah penyiaran lokasi mereka oleh pengamal-pengamal
media yang tidak bertanggungjawab. Satu kes menarik pada Mac dan April 2016
mendedahkan sebuah syarikat penerbitan diarah oleh mahkamah Yokohama
menghentikan penerbitan dan penjualan buku yang mendedahkan maklumat kelompok
buraku. Syarikat yang berpangkalan di Kawasaki itu turut diarah oleh mahkamah
sama untuk memadamkan maklumat burakumin dari laman sesawang mereka. Menurut
wartawan bebas Nobuhiko Kadooka, penyiaran maklumat sebegini dianggap melanggar
privasi golongan burakumin dan menyukarkan usaha mereka menyembunyikan latar
belakang mereka.

Tetapi
hari ini, isu diskriminasi membabitkan burakumin sudah mula berkurangan tetapi
itu bukan bermakna Jepun perlu duduk diam begitu sahaja. Pada tahun 2006, satu
laporan hak asasi Pertubuhan Bangsa Bersatu (PBB) mendedahkan isu diskriminasi
membabitkan burakumin sudah berakar umbi sejak sekian lama dan mendesak pihak
kerajaan menggubal satu undang-undang baru bagi menangani isu ini. Selain itu,
media dan masyarakat juga dilihat harus menanggung kesalahan sama kerana
mengambil sikap memandang sebelah mata dan enggan mengambil langkah konstruktif
untuk memulihkan apa yang dianggap salah satu babak hitam sejarah negara
Matahari Terbit itu.

Atas
sebab itulah pada tahun 2016, satu undang-undang baru membabitkan burakumin
digubal di Diet. Undang-undang ini merupakan gagasan bersama tiga parti politik
iaitu Parti Liberal Demokratik Jepun (LDJ), Parti Demokrat Jepun (DPJ) dan
Komeito. Menerusi undang-undang itu, ia mengakui diskriminasi terhadap golongan
itu benar-benar wujud dan mengisytiharkan bahawa ia harus menjadi tanggungjawab
kerajaan untuk menghentikannya. Undang-undang ini mewajibkan kerajaan pusat dan
pihak berkuasa tempatan mewujudkan sistem perundingan, menambahbaik sistem
pendidikan dan melancarkan siasatan terhadap aduan diskriminasi jika
diperlukan. Tetapi undang-undang ini tidak mengharamkan sebarang bentuk
diskriminasi terhadap burakumin dan tiada sebarang hukuman diwujudkan bagi
pesalah ini. Ini bermakna kegagalan menguatkuasa undang-undang tersebut tidak akan
dikenakan denda atau hukuman penjara.

Tetapi
tidak semua yang berpuas hati dengan penggubalan undang-undang ini. Walaupun
pada dasarnya ia merupakan satu pencapaian, wujud kebimbangan ia akan
menimbulkan semula prejudis terhadap kelompok ini. Menurut Pengerusi
Konfederasi Gerakan Hak Asasi Manusia dalam Komuniti Kebangsaan Seishi Tanba,
undang-undang ini akan mewujudkan persepsi diskriminasi membabitkan burakumin
masih wujud dan ini secara tidak langsung boleh mengundang gangguan terhadap
privasi dan ketenangan penduduk yang menetap di lokasi burakumin. Sementara
Parti Komunis Jepun (JCP) pula menentang undang-undang tersebut kerana
merasakan ia akan menambah lagi jurang antara kelompok burakumin dengan
kelompok bukan burakumin. Malah bagi sesetengah penduduk, mereka merasakan
undang-undang itu memberi banyak ruang kepada kerajaan tempatan untuk tidak
melaksanakan undang-undang berkenaan.

RUJUKAN:

1.
BBC. (2015). Japan’s hidden caste of untouchables. https://www.bbc.com/news/world-asia-34615972

2.
Priestley, Ian. (2009). Breaking the silence on burakumin. The Japan Times. https://www.japantimes.co.jp/community/2009/01/20/issues/breaking-the-silence-on-burakumin-2/

3.
Szczepanski, Kallie. (2018). Japan’s Untouchables: The Burakumin.
ThoughtCo.com. https://www.thoughtco.com/who-are-the-burakumin-195318

4.
Williams, Rhian. (2015). Burakumin: Descendants of caste considered ‘tainted’
face new discrimination in Japan. The Independent. https://www.independent.co.uk/news/world/asia/burakumin-descendants-of-caste-considered-tainted-face-new-discrimination-in-japan-a6791141.html

5.
Osaki, Tomohiro. (2016). New law to fight bias against ‘burakumin’ seen falling
short. The Japan Times. https://www.japantimes.co.jp/news/2016/12/19/reference/new-toothless-law-fight-bias-burakumin-seen-falling-short/


Ikan Placoderm: Penguasa Lautan Sebelum Jerung

Dalam dunia ikan, kita mengenal pasti bahawa jerung adalah spesis ikan pemangsa yang menguasai lautan. Dalam rantaian makanan, jerung adalah haiwan pemangsa teratas yang memakan apa saja hidupan laut di hadapannya. Namun pernahkah kita tahu bahawa ada spesis ikan yang setanding ikan jerung dan pernah menguasai lautan di zaman dahulu kala?

Ya, spesis ikan yang setaraf jerung itu wujud. Ia adalah keluarga ikan placoderm. Tak pernah dengar? Baik, ikan placoderm adalah sejenis keluarga ikan purba yang hidup sekitar 430 juta tahun dulu. Nama placoderm itu sendiri dalam bahasa Yunani bermaksud ‘berkulit kepingan’.

Sebelum keluarga jerung menguasai lautan, keluarga placoderm adalah keluarga ikan pertama mempunyai rahang dan pertama menguasai lautan. Bahagian kepala ke dada ikan ini dilitupi dengan kepingan tulang. Ia seperti perisai kepala atau helmet maka keluarga ikan ini sesuai dipanggil sebagai ‘ikan berperisai’.

Manakala bahagian abdomen ke ekor pula bersisik, tidak dilitupi dengan kepingan tersebut. Selain mempunyai rahang, ikan placoderm juga adalah haiwan pertama mempunyai gigi. Selain gelaran ikan berperisai, ikan placoderm juga digelar sebagai ikan Devonian kerana ikan ini semakin tinggi kepelbagaian spesisnya bermula pada fasa awal Devonian iaitu 419 juta tahun lalu.

Bagi mengenali lebih dekat dengan keluarga ikan berperisai ini, saya senaraikan sebanyak 8 buah keluarga kecil atau Order dari placoderm ini:

1. Order Arthrodira

Arthrodira adalah keluarga kecil placoderm yang mempunyai kepelbagaian spesis paling banyak di dunia. Keluarga ini mampu menggerakkan kepala ikan berperisai dengan bebas walaupun ia berat dan berupaya membuka mulut seluasnya kerana fleksibiliti rahang bawahnya (kita bayangkan macam ular meluaskan mulutnya).

Walau bagaimanapun, ikan Arthrodira ini kekurangan gigi dan menggunakan hujung rahang yang tajam, dipanggil sebagai ‘kepingan gigi’ untuk membaham mangsa. Dunkleosteus adalah ikan placoderm terbesar dengan saiz tubuh sepanjang 9 meter (maksimum) dan berat satu tan. Ikan Rostolfeus juga tergolong dalam kumpulan ikan perisai ini. Tubuhnya seperti belut namun apa yang menarik tentangnya adalah kepingan kepalanya berbentuk tirus. Berkemungkinan besar mempunyai fungsi untuk mengesan mangsa.

2. Order Antiarchi

Antiarchi adalah keluarga kecil placoderm kedua terbesar selepas Arthrodira. Ikan ini tinggal di kawasan dasar laut. Bahagian kepala berperisai bentuk kotak dengan pasangan mata yang berhadapan (macam mata pemangsa) dan bahagian abdomen ke ekor tidak bersisik.

Ikan Antiarchi paling dominan adalah ikan Yunnanolepis dan Bothriolepis namun apa yang membezakan kedua-dua spesis ikan ini adalah ikan Yunnanolepis mempunyai sirip yang pendek dan ikan Bothriolepis mempunyai sirip yang panjang dan mempunyai sambungan seperti siku. Fungsi sirip pada kedua-dua spesis ini masih misteri namun apa yang mampu saintis hipotesiskan adalah sirip mereka berfungsi untuk mengorek dasar laut dan menguburkan diri bagi tujuan penyamaran .

3. Order Brindabellaspida

Brindabellaspida adalah keluarga kecil ikan muncung placoderm. Ikan ini mempunyai bentuk tubuh seperti jerung namun ia termasuk dalam keluarga placoderm kerana bahagian kepalanya yang berperisai. Ada tiga spesis ikan Brindabellaspida yang setakat ini ditemui para arkeologis: Weejasperaspis gavini, Murrindalaspis wallacei dan Brindabellaspis stensioi.

4. Order Phyllolepida

Phyllolepida adalah keluarga kecil placoderm bertubuh leper. Ikan ini adalah jenis pemangsa dasar laut yang mengamalkan cara menyerbu mangsa dari persembunyian. Ikan Phyllolepida juga adalah jenis ikan air tawar, berbeza dengan ikan placoderm lain yang hidup di kawasan air marin. Kepala ikan ini hanya terdiri dari sekeping kepingan tulang dan pasangan matanya bersebelahan dan teramat kecil, berkemungkinan keluarga ikan ini buta dan tidak bergantung kepada penglihatan visual untuk mencari mangsa.

5. Order Ptyctodontida

Ptyctodontida adalah keluarga kecil ikan placoderm yang mempunyai perisai kepala yang ringan, berkepala besar, bermata besar, dan mempunyai tubuh yang panjang. Perisai kepala keluarga ikan ini hanya meliputi sebahagian kepala saja, tidak seperti spesis keluarga placoderm lain. Keluarga kecil ini berkait rapat dengan keluarga kecil Brindabellaspida (rujuk penerangan order 3) dan mereka adalah ikan placoderm dasar laut yang memburu kerang. Mereka juga biasanya hidup berpasangan.

Ramai para paleontologis (pengkaji haiwan purba) beranggapan keluarga Ptyctodontida bukan ikan placoderm, sebaliknya adalah keluarga jerung atau moyang kepada keluarga jerung. Apabila dikaji balik, terdapat banyak perbezaan antara keluarga jerung dan Ptyctodontida, antaranya adalah kulit jerung adalah kasar dan mempunyai bentuk Shagreen manakala ikan Ptyctodontida tiada kulit sebegitu. Tambahan pula, gigi jerung adalah gigi sebenar manakala ikan Ptyctodontida hanya mempunyai kepingan gigi berbentuk paruh.

6. Order Renanida

Renanida adalah keluarga kecil placoderm yang bertubuh seperti ikan pari, tinggal di kawasan marin, dan pemangsa dasar laut. Keluarga kecil ikan ini amat berbeza dengan ikan placoderm lain kerana perisai tulangnya tidak bercantum antara satu sama lain. Dalam erti kata lain, perisainya tidak membentuk helmet seperti ikan Arthrodira.

7. Order Acanthothoraci

Seperti ikan Brindabellaspida, ikan Acanthothoraci juga keluarga kecil ikan placoderm bertubuh jerung namun ia mirip kepada spesis jerung kecil bernama chimaera. Ikan ini seperti chimaera bersisik dan mempunyai kepingan gigi berbentuk paruh. Ikan Acanthothoraci juga adalah pemburu kerang. Walaupun banyak persamaan dengan chimaera, tidak semestinya ikan Acanthothoraci adalah moyang chimaera kerana chimaera termasuk dalam keluarga jerung.

8. Order Petalichthyida

Ikan Petalichthyida adalah ikan placoderm kecil dan leper, tubuh yang memangjang serta mempunyai sirip yang mengembang dan dihiasi dengan perisai tulang. Ikan keluarga kecil ini yang dominan adalah ikan Lunaspis dan Wijdeaspis. Di China terdapat fosil spesis ikan placoderm ditemui dari keluarga yang sama iaitu ikan Quasipetalichthys haikouensis. Tidak pasti apakah diet ikan ini kerana tidak ditemui sebarang fosil yang lengkap dengan bahagian mulut.

Sekitar 400 juta tahun dan seterusnya, ikan placoderm mengalami ancaman kerana bersaing dengan keluarga ikan baru iaitu jerung. Persaingan ini melemahkan ikan placoderm kerana keluarga jerung pantas berenang dan badannya lagi fleksibel berbanding placoderm yang terbatas pergerakan kerana perisai kepalanya yang mengganggu, menyebabkan keluarga ikan ini diancam oleh mana-mana pemangsa baru.

Pada akhir fasa Devonian iaitu 358.9 juta tahun kemudian, seluruh keluarga ikan placoderm disahkan pupus. Jika ikan placoderm tidak bersaing dengan jerung dan bermigrasi ke kawasan lautan lebih dalam, mesti ikan placoderm antara ikan purba terpelik masih wujud di dunia ini.

RUJUKAN:


Di Manakah Melayu Asli Hari Ini?

Ketika melihatkan seorang likers mempersoalkan di manakah orang Melayu yang paling asli, bagi membuktikan bahawa orang Melayu bukanlah bangsa hybrid, bangsa ciptaan atau tidak wujud.

Maka dengan ini, saya merasakan perlunya untuk saya menjawab tohmahan beliau, dengan memaparkan sedikit info mengenai MELAYU PROTO atau orang asli di Malaysia ini.

Maka, kalau selepas ini ada di antara sesiapa yang nak mencari orang asli ini, bolehlah mencari suku-suku Melayu Proto di bawah.  Untuk pengetahuan semua, Melayu Deutro iaitu Melayu Moden pada hari ini adalah bersusur galur daripada Melayu Proto inilah.

1. Orang Laut

Orang Laut ialah salah satu dari kumpulan Melayu Proto yang mendiami kawasan pesisiran laut dan muara sungai. Mereka banyak terdapat di pesisiran pantai selatan Semenanjung Malaysia, timur Pulau Sumatera serta pulau-pulau dan muara sungai di Kepulauan Riau-Lingga, Kepulauan Batam, Pulau Tujuh dan Pulau Singapura.Di antara kelompok Melayu-Proto yang lain,mereka antara suku kaum yang paling rapat dengan saudara mereka di kalangan Melayu Deutro.

Kaum Orang Laut memiliki banyak persamaan dengan orang Melayu dari segi kebudayaan dan bahasa. Bahasa kaum ini dikenali sebagai bahasa Orang Laut yang merangkumi pelbagai jenis loghat suku. Mereka pada umumnya mencari rezeki dengan bekerja sebagai nelayan.

Sejak dari dahulu lagi,Orang Laut telah menumpukan kesetiaan mereka kepada raja-raja Melayu dari Empayar Srivijaya. Malah selepas kejatuhan Srivijaya, mereka masih meneruskan kesetiaan mereka terhadap Parameswara iaitu raja Singapura Purba terakhir, yang kemudiannya bersama-sama membuka pusat perdagangan baru di Melaka. Ketika kerajaan Melaka mencapai zaman kegemilangannya, mereka merupakan pendukung utama kepada kejayaan dan kegemilangan kerajaan maritim tersebut.

Tugas mereka ketika zaman kegemilangan Melaka dahulu ialah sebagai pengawal kawasan sempadan laut, mengusir lanun-lanun, memimpin para pedagang ke pelabuhan yang ingin mereka tujui dan mengekalkan kekuasaan Melaka terhadap tanah jajahannya.Mereka mendapat kepercayaan yang penuh dari raja-raja Melaka kerana taat setia mereka yang tidak berbelah bahagi terhadap keturunan raja Melaka.

Orang Laut pada zaman Melaka masih lagi meneruskan tumpuan kesetiaan mereka terhadap raja-raja Melaka yang dianggap sebagai pewaris mutlak Srivijaya.

Walaupun kesultanan Melaka akhirnya jatuh ke tangan Portugis, mereka masih lagi menumpukan taat setia kepada keturunan raja Melaka dan akhirnya membantu baginda mendirikan Kesultanan Johor.

Orang Laut terus berkhidmat kepada keturunan diraja Kesultanan Johor sehinggalah Sultan Mahmud Shah II (1685~1699) dibunuh dan digantikan oleh Bendaharanya,Tun Abdul Jalil.Mereka mengesyaki Bendahara terlibat dalam pembunuhan Sultan Mahmud tersebut dan akhirnya tidak mengiktiraf kekuasaan beliau sebagai sultan Johor dan meninggalkan Johor.

Peranan Orang Laut sebagai penjaga keamanan Selat Melaka mula digantikan oleh orang Bugis secara perlahan lahan pada kurun ke 18.

Orang laut terbahagi pada beberapa suku kecil yang lain.Tetapi di dalam artikel ini kami hanya membincangkan dua suku kecil Orang laut sahaja, iatu Orang Kuala dan orang Seletar.

a. Orang Kuala

Istilah ’Orang Kuala’ wujud disebabkan lokasi masyarakat itu sendiri yang kebanyakannya tinggal di kawasan kuala sungai dan persisiran pantai barat Johor. Mereka dipercayai berasal dari kepulauan Riau-Lingga dan kawasan yang berhampiran dengan pantai Sumatera.

Lokasi penempatan mereka terdapat di Kuala Rengit, Kuala Senggarang dan Tanjung Segenting dalam daerah Batu Pahat serta juga di Kuala Benut, Kuala Sungai Pontian dan Kukup di daerah Pontian, Johor.

Menangkap ikan merupakan salah satu daripada aktiviti ekonomi sara diri mereka. Namun demikian, terdapat juga pada masa kini mereka-mereka yang telah berjaya dalam bidang perniagaan, pertanian malah bidang-bidang profesional yang lain. Raut wajah dan tingkah laku mereka lebih mirip kepada orang Melayu yang secara tradisinya menjadi jiran turun temurun mereka.

b. Orang Seletar

Orang Seletar atau ’Sea Gypsies’ pada awalnya merupakan kumpulan pengembara persisiran pantai yang tinggal dalam rumah perahu, pulau, persisiran pantai dan kuala sungai. Kawasan utama pertempatan mereka adalah di sekitar pantai selatan Johor dan utara Singapura seperti di Kampung Bakar Batu, Johor Baharu.

Secara tradisinya mereka bergantung hidup kepada hasil laut. Keadaan ini menyebabkan mereka hidup berpindah randah. Walau bagaimanapun, perubahan dalam sosio ekonomi telah merubah cara hidup mereka. Terdapat mereka yang mengusahakan kedai makanan laut (seafood).

Kini mereka tinggal dan menetap di kawasan penempatan yang lebih teratur dan tersusun di persisiran pantai selat Johor.

2. Orang Kanaq

Orang Kanaq merupakan rumpun bangsa Orang Asli yang paling kecil jumlah populasinya. Penempatan utama mereka adalah di Kampung Sungai Selangi, Mawai, daerah Kota Tinggi, Johor. Mereka dikatakan berasal daripada kepulauan Riau, Indonesia yang melarikan diri akibat dari ancaman tentera Belanda. Bahasa pertuturan mereka seakan orang Melayu dengan lenggok bahasa yang agak kasar.

3. Jakun

Penempatan utama mereka adalah di kawasan pantai Pahang, Rompin, Pekan dan Johor Utara. Kebanyakan dari mereka masih mengamalkan kepercayaan animisme yang dipengaruhi oleh alam sekitar seperti gunung, bukit, lembah, sungai, batu, gua dan sebagainya. Mereka kuat berpegang kepada pantang larang yang diamalkan sejak lama dahulu.

4. Semelai

Rumpun bangsa Semelai menghuni kawasan Pahang Tengah iaitu di Tasik Bera, Sungai Triang, Paya Besar dan Paya Badak hingga melebar ke sempadan Negeri Sembilan iaitu di Sungai Serting, Sungai Lui dan Ulu Muar. Mereka memiliki wajah serta fizikal mirip orang Melayu Deutro. Mata pencarian mereka ialah mencari hasil hutan dan juga berladang.

5. Temuan

Temuan merupakan rumpun bangsa keempat besarnya dalam hierarki kaum Orang Asli. Penempatan mereka hampir keseluruhannya terdapat di negeri Selangor (kecuali daerah Kuala Langat), Melaka, Negeri Sembilan, Temerloh, di Pahang dan juga Muar di Johor. Suku-suku Temuan di Negeri Sembilan mengamalkan adat pepatih di mana keistimewaan Batin adalah selaku salah seorang daripada ahli dalam perlantikan Undang.

Bacaan Lanjut:

Profesor Madya Dr. Rohani Mohd Yusof dan Puan Noor Hasnoor Mohamad Nor. Bahasa Orang Asli Melayu Proto: Bahasa Atau Dialek Melayu. Universiti Malaya

Geneticist clarifies role of Proto-Malays in human origin: https://www.malaysiakini.com/news/187435#ixzz4hPLLh35b

-HE-


Kisah Uthmaniyah Membantu Orang Irish Yang Kebuluran!

Setiap kali terbaca tentang kejadian ini, tentu ramai di antara kita akan teringat kepada sebuah buku yang biasanya diberi kepada pelajar-pelajar sekolah yang lahir di antara 1980an iaitu buku The Potato People. Saya pun dah tak berapa ingat sangat plot cerita buku itu tapi ia berdasarkan kisah tragik yang pernah berlaku di Ireland.

Sekitar lebih kurang 160 tahun yang lalu, semasa b3ncana k3buluran yang dikenali sebagai ‘The Great Famine’ atau ‘The Potato Famine’ di Ireland, Empayar Turki Uthmaniyyah menyumbang £ 1,000 sterling dan tiga buah kapal dipenuhi dengan bekalan makanan, ubatan dan keperluan asas ke Drogheda, Ireland. Ireland menghadapi benc4na kebvluran dan penyak!t antara tahun 1845 dan 1849.

Bencana ini meninggalkan kesan yang besar: sekurang-kurangnya satu juta orang m4ti akibat peny4kit yang berkaitan dengan kebulur4n dan lebih dari satu juta orang Ireland telah melarikan diri, terutamanya ke Amerika Syarikat , England, Kanada, dan Australia. Khalifah negara Islam Uthmaniyyah pada waktu itu, Sultan Khaleefah Abdul Mecid mengumumkan hasratnya untuk menyumbang sebanyak £ 10,000 sterling kepada rakyat Ireland tetapi baginda didesak oleh para menteri dan diplomat Britain supaya mengurangkan jumlahnya dengan menyumbang hanya £ 1,000 sterling, kerana bimbang jumlah yang besar itu akan mengatasi sumbangan dari Ratu Victoria sendiri yang hanya menyumbang £ 2,000 sterling.

Sultan akur dengan kehendak Ratu Victoria itu lalu menyumbang £ 1,000 sterling, tetapi, Sultan mengarahkan secara rahsia operasi penghantaran tiga buah kapal besar yang penuh dengan makanan, ubatan dan keperluan lain. Perkara ini dapat dihidu oleh pentadbiran kerajaan British lalu mereka cuba m3nyekat kapal tersebut dengan melarang kapal berlabuh di pelabuhan Dublin. Tetapi apa yang terjadi adalah di luar jangkaan British, kapal-kapal Uthmaniyyah tersebut rupanya telah tiba lebih awal di pelabuhan Drogheda dan bekalan-bekalan itu telah diangkut ke daratan lalu ditinggalkan oleh para pelayar Turki.

Kisah bersejarah ini menjadi rujukan penting para sejarawan Islam hari ini kerana ia menceritakan berkenaan isu kebajikan dari seorang penguasa Islam kepada negara Kristian. Ia menjadi isu yang amat penting terutamanya pada masa ketika umat Islam sering dituduh melakukan pelanggaran hak asasi manusia.

HUBUNGAN IRELAND-TURKI DAN TINDAK BALAS BRITISH SETELAH PERISTIWA ITU

Bagi memperingati jasa bakti Empayar Uthmaniyyah, pihak gabenor Drogheda telah menambah simbol bulan sabit dan bintang yang amat sinonim dengan identiti bangsa Turki itu ke dalam emblem (macam jata negara) daerah Drogheda manakala logo untuk pasukan bolasepak Drogheda FC telah diletakkan simbol yang lebih menyerlahkan identiti Turki itu.

Hubungan Turki-Ireland menjadi model keamanan sejagat dan ikatan itu masih baik hingga ke hari ini. Ia dianggap sebagai contoh yang terbaik antara dua buah kerajaan yang datang dari latar belakang sejarah ketamadunan yang berbeza baik dari segi geografi yang memisahkan Turki dan Ireland sejauh 4000 kilometer, perbezaan budaya dan pegangan agama , mahu pun bahasa.

Pada tahun 1995, Majlis Perbandaran Drogheda telah mendirikan sebuah plakad tandatangan dan tugu peringatan sebagai simbolik kepada hubungan baik dengan Turki. dan pada tahun 2012, satu projek penggambaran filem diumumkan untuk menerbitkan sebuah filem mengenai kisah bersejarah ini yang diarahkan oleh Omer Sarikaya, dan perancangan awalnya akan dibintangi Colin Farrell dan beberapa bintang Turki. tapi tajuknya aku lupa, kalau tak salah, ia bertajuk ‘FAMINE’, tak tahu apa perkembangan filem itu.

Sejarah ini mendapat banyak t3ntangan dan penafian dari pro-British namun perkara ini disahkan oleh Turki dan Ireland sendiri malahan Ireland menganggap peristiwa kebulur4n terbesar dalam sejarah mereka itu sebagai ‘traged! pembunvhan beramai-ramai oleh British’ .

Sayang sekali, rekod perkapalan yang berkaitan dengan pelabuhan itu samada hilang, dimusn4hkan atau masih belum ditemui. Laporan akhbar mencadangkan bahawa kapal-kapal itu memulakan pelayaran dari Thessaloniki di Empayar Uthmaniyyah merentasi Sungai Boyne pada bulan Mei 1847, walaupun begitu, ada dakwaan pihak yang cuba menjaga ‘maruah’ British menbuat teori dengan mendakwa bahawa sungai itu sedang kering pada waktu itu.

Antara bukti fizikal yang dimiliki adalah surat penghargaan dari bangsawan Ireland mewakili rakyat Ireland kepada Sultan Uthmaniyyah yang kini berada di dalam arkib Istana Topkapı hari ini. Berikut adalah petikan isi kandungan yang tertulis dalam surat ini.

“Sebagai bangsawan dan rakyat Ireland, kami, yang bertandatangan di bawah ini, menyampaikan rasa terima kasih yang amat tinggi dari kami kepada sikap dermawan tanpa ada kepentingan yang ditunjukkan kepada rakyat Ireland yang mend3rita dan kesukaran berkat usaha Yang Mulia (Sultan Abdülmecid), dan kami ingin mengucapkan terima kasih kepada baginda kerana sumbangan yang diberikan sebanyak £ 1,000 yang dihantar untuk memenuhi keperluan rakyat Ireland dan melegakan pend3ritaan mereka. ”

Manakala dakwaan bahawa Sultan Abdul Mecid ingin memberi £ 10,000 adalah kali pertama ditemui melalui buku Life & Times Taylor & Mackay Sir Robert Peel (1851), tetapi buku itu dianggap tidak boleh dijadikan sumber rujukan. Sumber kedua, yang bertarikh 1894, adalah lebih jelas, seorang nasionalis Ireland, William J.

O’Neill Daunt mendakwa telah mendengar sendiri dari mulut anak seorang doktor peribadi Sultan bahawa doktor peribadi Sultan menyaksikan sendiri bagaimana Sultan memang berhasrat sedemikian, tetapi telah dihalang oleh diplomat British, Lord Cowley, memandangkan Ratu Victoria yang hanya menyumbang £ 1000, akan menjadi marah dan merasa t3rhina kerana terdapat kerajaan asing berdaulat yang memberi sumbangan dalam jumlah yang lebih besar dari British”

Menurut sebuah sumber, seorang penyair dan diplomat Turki Yahya Kemal Beyatlı kagum dengan sokongan perwakilan Ireland terhadap delegasi Turki dibandingkan dengan sikap n3gatif yang ditunjukkan oleh perwakilan Eropah yang lain semasa rundingan Perjanjian Lausanne tahun 1923. Dia kemudian mendapat peluang untuk bertanya kepada perwakilan Ireland mengapa mereka menyokong Turki. perwakilan Ireland itu menjawab seperti berikut;

“Setiap orang Ireland seperti saya wajib melakukannya, kami tidak nampak sebarang usaha bantuan dan sokongan dari orang-orang Eropah yang lain ketika kami mengalami kebulvran dan berjuang dengan kemat!an, tetapi nenek moyang kamu mengirim kami sumbangan wang dan kapal berisi makanan, sebilangan besar rakyat Ireland terselamat. Kita tidak boleh melupakan tangan yang berperikemanusiaan yang menjangkau kita pada hari-hari yang sukar.”

BAGAIMANA KRISIS KEBVLURAN BERMULA DAN BERAKHIR

Di Ireland, di mana majoriti penduduk adalah beragama Katolik, hampir semua hak pegangan tanah dimiliki secara licik oleh kira-kira 10,000 tuan tanah British, kebanyakannya tinggal di Britain pada sekitar abad itu. Tanah-tanah ini disewakan kepada 600,000 petani Ireland. Kerana kepadatan penduduknya yang tinggi, maka sewa juga tinggi. Kebanyakan hasil tanaman diangkut ke England.

Pada tahun 1845, 1 juta tan bijirin dan 258,000 ekor kambing dieksport ke England. Lot tanah yang kecil disewakan kepada pekerja untuk gaji kecil. 4 juta petani dan pekerja menanam kentang, yang merupakan satu-satunya sumber makanan untuk kehidupan mereka. Kebvluran tercetus setelah sumber makanan utama di Ireland itu dir4cuni oleh fungus mikroskopik yang disebut “phytophthora infestans,” yang dibawa atau datang secara semulajadi dari Amerika. Oleh itu, satu pertiga daripada tanaman telah hilang pada tahun 1845.

Kerugian tanaman ini mencapai 90 peratus pada tahun berikutnya. Dan benc4na kebvluran ini mencapai puncaknya pada tahun 1847, apabila orang Ireland yang kelaparan terpaksa memakan benih untuk bertahan hidup. Pada tahun berikutnya apabila benih yang diimport telah digunakan, separuh daripada semaian telah dibazirkan. Walaupun kebulur4n berakhir pada tahun 1851, kebanyakan rakyat Ireland sama ada m4ti atau terpaksa berpindah ke Amerika Syarikat. Oleh itu, populasi 8 juta dikurangkan kepada 5 juta. Mereka yang berhijrah tidak pernah kembali, tetapi meninggalkan cerita dan kenangan yang menyedihkan.

RUJUKAN:

– The Irish Times
– Archive Islam
– Dailysabah


Falsafah Game Of Thrones

5-6 tahun kebelakangan ini, siri drama seperti “House of Cards” dan “Game of Thrones” (GOT) mendapat sambutan hangat di Amerika. Drama-drama ini mempunyai persamaan dari segi usaha mendedahkan penonton kepada realiti politik kuasa (“power politics” atau “realpolitik”).

Sempena GOT musim ke-7 yang bakal ditayangkan pada 16 Julai 2017, elok juga buat sedikit kupasan cerita ini dari sudut realpolitik.

Secara literal, “Game of Thrones” bermaksud “permainan takhta”. Bukan main masak-masak atau Pokemon Go (ada orang main lagi kah) atas takhta: takhta merupakan simbol kepada kuasa politik, justeru permainan takhta membawa maksud perebutan kuasa.

Cerita GOT berlangsung di sebuah dunia khayalan bernama Westeros. Kejatuhan Raja Aerys II Targaryen telah mencetuskan perebutan kuasa antara keluarga-keluarga (“houses”) di kalangan tujuh kerajaan (“Seven Kingdoms”) Westeros. Semua keluarga bersaing untuk menjadi pemerintah Tujuh Kerajaan dan merajai Takhta Besi (“Iron Throne”) di King’s Landing (ibu kota Tujuh Kerajaan).

Dalam dunia realpolitik sebegini, semua manusia mahu memaksimakan kuasa. Dunia yang penuh dengan tipu helah dan muslihat. Cantas-mencantas menjadi lumrah. Semua nak “game each other out”.

Untuk hidup (“survive”) dalam dunia sebegini ada tiga pilihan:

(1) Jadi jahat. GOT penuh dengan watak-watak gila kuasa yang sadis: Keluarga Lannister (Tywin Lannister, Cersei Lannister, Joffrey Baratheon), Varys dan Littlefinger. Mereka sanggup buat apa saja untuk merampas dan mengekalkan kuasa. Kadang-kadang penonton terpaksa kagum dengan kepintaran (“cunningness”) watak-watak jahat ini. Mereka sentiasa ada idea untuk menjatuhkan orang lain dan menaikkan diri. Dari awal lagi mereka bertindak kejam demi mencapai cita-cita dan memenuhi nafsu kuasa.

(2) Jadi baik. Ciri-ciri utama orang baik ialah berpegang kepada janji dan mudah percaya orang. Tidak buruk sangka dengan orang. Tidak mengambil kesempatan ke atas orang. “Nice guy”. Tetapi dalam Bahasa Inggeris ada pepatah “nice guy finish last”. Jadi amat merugikan untuk jadi “nice” dalam dunia yang penuh dengan tipu muslihat. Orang macam ini kita panggil sebagai “idealis”.

Bukan tak boleh jadi baik dan jujur, tapi perlu tengok keadaan. Keluarga Stark (Ned Stark dan anaknya Robb Stark) adalah contoh mangsa idealisme. Sikap mereka yang terlalu berprinsip dan tidak fleksible akhirnya membawa mudarat kepada keluarga dan pengikut mereka. Mereka dikorban. Anak-anak mereka menjadi yatim piatu.

(3) Belajar dari orang jahat. Daenerys Targaryen (puteri Raja Aerys II), Sansa Stark, Arya Stark (anak-anak Ned Stark) dan Jon Snow semua asalnya orang baik-baik. Namun pengalaman hidup yang tragis memaksa mereka untuk mengubah diri mereka. Mereka belajar dari kesilapan ibu bapa mereka dan menyesuaikan diri dengan permainan kuasa.

Ini yang disarankan oleh Niccolò Machiavelli, sang pemikir realpolitik. Belajar bermuslihat bukan bermaksud kita menyerah diri kepada kejahatan, tetapi sebagai strategi untuk melawan kejahatan. Nasib (“Fortuna”) hanya dapat diubah melalui kebijaksanaan (“Virtù”), dan kebijaksanaan terletak pada kebolehan bertindak mengikut keperluan keadaan (“Necessità”).

Arya memperolehi “seni bermuka-muka” dari Jaqen dan berjaya membalas dendam bagi ibu dan abangnya dengan membunuh Lord Walder Frey. Daenerys menjadi pemain politik yang hebat dan matang, semakin menghampiri cita-cita untuk merampas kembali Takhta Besi milik ayahandanya. Daripada mengemis simpati penonton, mereka belajar berstrategi untuk menewaskan orang-orang jahat demi menegakkan keadilan di Westeros.

Bila sebut pasal Machiavelli, ramai yang akan terbayang ungkapan “matlamat halalkan cara”. Sebenarnya itu adalah fitnah terhadap Machiavelli. Machiavelli sendiri tak pernah berkata begitu. Apa yang Machiavelli yang cuba sampaikan ialah seorang pemimpin harus memiliki keberanian untuk bertindak demi menjaga kebaikan umum. Nak sebut istilah maslahat nanti orang marah, tapi konsepnya lebih kurang.

Ada yang berani ceburi politik dengan cita-cita menjadi pemimpin tanpa memahami prinsip realpolitik. Mereka ini samada akhirnya kena “game” atau jadi tunggangan, jauh sekali nak memimpin. Tak semua orang sesuai jadi pemimpin. Kalau rasa diri itu baik hati eloklah jadi pengikut, pemimpin spiritual, atau tukang air liur.

Bukan maksudnya kalau tak berpolitik maka tak perlu mengambil tahu pasal realpolitik. Di tempat kerja pun ada politik. Kalau anda tersepit antara dua bos yang bersaing, pandai-pandailah hidup. Ikut keselesaan samada nak “balancing” (memihak kepada bos yang lebih lemah), “bandwagoning” (memihak kepada bos yang lebih kuat) atau jadi neutral.

Dalam berkawan pun perlu jadi “realis”. Sentiasa berwaspada dengan orang yang bermuka-muka. Ingatilah bahawa kawan lebih bahaya daripada musuh: kerana musuh tidak akan mengkhianati kita, hanya orang yang bergelar kawan sahaja yang akan mengkhianati kita. Kita perlu memastikan semangat setia kawan kita tidak dimanipulasi oleh manusia durjana yang mempunyai agenda tersendiri.

Itulah nasihat Melisandre kepada Jon Snow: “It is not the foes who curse you to your face that you must fear, but those who smile when you are looking and sharpen their knives when you turn your back.”

Rasa seram? Baru kali pertama dengar benda-benda macam ini? Itulah akibat banyak sangat tengok Suri Hati Mr. Pilot. Tontonilah GOT dan belajar realpolitik.

Kalau berminat dengan kupasan GOT secara mendalam, bolehlah cari buku “Game of Thrones and Philosophy” ini.

#WinterIsHere